url: =Hehpihna Thukham - Zomi Adventist Innkuan\n(1) Thu kham pen Pasian in Mawsi khut tung ah a piak ahi hi.\nHehpihna pen Pasian in Jesu khut tung ah a pia a hi hi.\nAmasa in hehpihna cih pen Pasian hilo hi. Hehpihna a nei pen Pasian hizaw hi. Pasian in gupkhiatna tawh kisai aa nasepna khempeuh hehpihna vive hi, cih thei kim leng utmasa hang. Hehpihna pen Pasian dinmun aa nadingsak leh Pasian in mihingte gupkhiat zia tel theilo hi the.Hehpihna in Pasian pianzia, Pasian gamtatzia khat hi zaw hi.\nMoses thukham pawlkhat leh zettan thukham/ biakpiakna thukham te in Calvary Cross tung aa Jesu sihna ding lim ciing bek hi. Heb10:1-10. Ahizong in Thukham 10 in Pasian lungsimpuakzia hong kilangsak or Lungsim limlang or Pasian deihloh mawhna bang hiam cih honglak a hihman in Pasian anuntaklaiteng, Pasian ahin laiteng/ Atawntung kikhel theilo kikhelngeilo ding hi.\nPasian in hehpihna tawh ki dim ahihman in Adam leh Eve hong mawh uh ciang in Hehpihna tawh Jesu Cross tung sihna ding limciing Pasian Tuuno si tawh tatkhiatna nahong sempah aa tuuvun te zong Adam leh Eve te silhsak pah hi. Pasian tuuno in hotkhia ahihman in Adam leh Eve sipah thaltuk ding kimlai silo uh hi. Pasian hehpihna Calvary Cross pan bek ah hehpihna tawh gupkhiatna ki pan hi zenzen lo aa Eden pan hi cih zong tawh thumasa pan ni. Tua ahihman in Topa Jesu pen Leitung piancil pan thahna a thuak khin Pasian tuuno ki ci hi. Gen. 3:21, 24; Rev. 13: 8\n(2) Thukham pen suangpek tung ah a ki gelh a hi hi.\nHehpih na pen lungtang tung ah a ki gelh a hi hi.\nKuppihna: Pasian thu um lo mite aa ding in suang peek tungah ki gelh aa Pasian tawh thuciamna abawl thuum mi te a ding in amau te lungtang tung ah thukham ki gelh hi. (Jeremiah 31:33) Pasian in amah a um amuang mite tung ah a thukham te gelhsak khit ciang in Pasian in lungsimthak ngaihsutna thak guan hi. Tua te Piangthak ki ci hi. (Ezekiel 36:24-27, Heb 10:16) Hepihna lungtang tung ki at hi lo, hehpihna tawh thuum mi te lungtang tungah thukham ki at hi zaw hi.\n(3) Thukham pen Thuciam lui a hihi.\nHehpih na pen Thuciam thak a hihi.\nKuppihna : Moses hunlai in Pasian in Israel mi te tawh thuciamna hongbawl dingciang in Ama lungsimpuakzia, deihna/ deihlohna teng Israel miten a muhtheihna ding, atel theihna ding leh asim theina ding in thukham 10 te Vantung pan suangpeek tung at sa in Moses tungah pia hi. Thukham suangpeek Moses in a sukkhap na hang in nihveina ki bawlpha kik hi. Ex. 12:24, 31: 18, 34:1-5.\nIsrael mi te tawh thuciamna a bawl Pa pen Pasian hi aa thukham hi lo hi. Jerimiah sungaa Pasian gena ah “Thuciamna thak ka bawl ciang in ka thukham te aluibangaa suangpeek tung at hinawnlo dingaa amau te lungtangtung ah kigelh ding” ci hi. Jeremiah 31:33; Heb 10:16. Thuciamna khempeuh Hehpihna hang vive hi aa mipi leh Pasian kikal thuciamna vive hi. Hihmun ah thukham kilamdanna pen Suangpeek tung ki at leh lungtangtung ki at na ahi hi. Thuciamna a nihtuak un Pasian leh mihing te bawl hi aa a thuciamna un thukham 10 te zui ding cih hi. A lui hun in Pasian in suangpeek tung at in lak hi. Tua pen Mite in simding aa lungsim sungah teng ding deihna hi. Gentehna in Kumpi zum khat ah lungkimna / thuciamna khat na bawl ciang in laidal tung aa sign na thuu hang in nalungsimsung aa na tel ding na nuntak pihding thu mah hi v eve hi. Thuciam thak ciang in jesu mahmah leitugn ah hongnunta aa amah mah in thu hong hilhkhin a hihman in suangpeek tung atat se kulnawn lo hi.\n(4) Thukham in na mawh na a mai na ding in thalawh in ci hi.\nHehpih na in na mawh na a mai na ding in Jesu in ong thalawh sak zo hi ci hi.\nKuppihna: Thukham in mawhna ( Pasian deihloh siatna) banghiam ci in hong lak hi. Thuciam hunluilai in mawhna a bawl uh ciang in biakbuuk ah hongpai in Pasian tuuno limciing tuuno ganno tawh mawhsuut uh hi. Mawhmaina thalawh hi lo uh aa Topa Jesu, Pasian tuuno limciing, Tuuno si tawh Pasian hehpiha ngen hi zaw uh hi. Thuciam thak ciang in tuuno ganno te tang in khatvei Ama pumpi mahmah kigawhna thuak in sihna tawh hong tan khin ahihman in tuuno ganno vakhu ci peuh te kisam nawlo hi. Heb 10 sung aa Laisiangtho gen tua ahi hi. Paul in tamvei pi hilhcianna piapia te leh pawlkhat ten telzolo uh hi. Tanglai pek Jew te hunlai peek in banghang in ganno tawh Pasian kibia hiam cih Jews tampi ten tello uh hi. Calvary Cross ma in mimawh pa in upna hangin ganno tawh biakpiakna pia in Pasian hehpihna mawhmaina ngen aa, Calvary Cross khit ciang in upna tawh tua Calvary cross tungaa Jesu mitsuan in Pasian tung ah hehpihmawhmai na ih ngen hi. Thuciamlui ahizong thuciamthak ahi zong mawhmai gupkhiatna pen mihing thalawh thei/zawh hi lo hi. Pasian in hehpihna tawh hong piakkhong hi.\n(5) Thukham pen Sinai mualtung ah ki pia hi.\nHehpih na pen Calvary mual tung ah ki pia hi.\nSee also Sharing Scripture, June 9-15\nKuppihna : Sinai Mualtung aa kipia thukham pen Israel te Sinai hong tunciang ki at tawm, kibawltawm hi lo aa Vangtung aa omkhin sa kipia hi hi. Thukham pen Sinai ah mihing te simtheihding in suangpeek tawh hong kipiakma in om khin zo hi. Sinai mual atun ma un thukham om khin zo hi.\nThukham 9 na, khemna “gulpi in Eve khem hi.” Topa Jesu in mawhnei te pa na ci hi. Cain in anau Abel that hi. Pasian in deihlo hi dantat hi. Mivakvai na suak ding hi ci hi. Genesis 4:12. Noah hun lai te in mawhna bawlin leitung ninsak uh hi. Amau te mawhhi cih thukham in hong hilh hi. Abraham in Pasian thuzui hi. Gen. 26:4-5. Thukham 4 na Manna moh pen Sabbath ni in kia lo hi. Ex. 16;22-24,\nRom 2 sung ah Gentail te in thukham suangpeek pi aneihloh uh hang in amuate ngaihsuttawm na sung ah tua thukham te om hi ci-in Paul in gen hi. Thukham pen suangpeek aa na muhma peek in a thu in omkhin hi. Tun tua suanpeek aomnawn loh hang in athu nungta lai hi. Mihing te ngaihsutna sungah natural teng khin a hi hi. Dawibia mi khat in khemna, ki thatna, guuk na, te hoih ci tuanlo hi. Tua pen kuaman hilh ta ken leh a khuatheih a ki pan thei lel ding hi.\nHehpihna pen mihing te mawhna sung I kiat a kipan Pasian in hehpiha na tawh gupkhiatna lampi hong kipan pah hi. Singlamteh pan hong kipan leh Zekai lua ta ding hi. Heb 11 sung sim leng tanglai misiangte upna vive tawh Pasian mai ah misiangtho ( righteousness) na ngah uh hi. Tua pen hehpihn ahang upna tawh cia Paul gengen pen hi. Thuciam lui a ate thukhamzuihna hang na cihcih lai leh Heb laisingtho in “khialcia” lawm hong cici lai ding hi.\n(6) Thukham in Hell lampi ong manawh pih hi.\nHehpih na in Vangam lampi ong manawh pih hi.\nThukham in Khasiangtho tawh kipawl hi. Rom 7:14. Thukham deihlohna in Khanin tawh ki pawlna hi. Khasingtho gah te in ki itna, lungduaina, kilemna, hehpihna cih te hi aa Khanin tawh kipawlna in milimbiakna, mibumna kitotna kithutuaklohna, te hi. Gal 5: 21-23. Thukham in mawhna honglak hi. Paul in thukham om kei leh bangci bangin huaiham na ahoih lam ka thei ding hiam?Thukham in mawhna hi lo hi. Thukhampalsatna in mawhna hi. Rom 7:7; 1 John 3:4. Thukham in Honpa ih kisap lam honng phawksak hi. Ahizong in tua thukhamna a zuikkei leh limlang aa ki en aa maiphiat lo pa bang ding ci hi. James 1:23. Thukham in sihna sungah ih khiatloh hongdal hi zaw ahihmanin Hell lam hong manawh pih lo hi.\nPasian hehpihna hangin Khasiangtho vangliatna eite sung ah honglutciang in thukham ii manphatna leh hoihna hongmu sak hi.Paul in thukham in siangtho hi hoihhi, thuman hi ci hi. Rom 7:12. Tua ahihmanin thukham I paai diam? Kipsak zaw lai ding ci hi. Rom 3:31 Pasian thupiak apom mi te mite sang in pilzaw hi Ps 119:97, David in kham leh Ngun sang in na thukham ka deih zaw ci hi. Ps 119:127. Mi piangthak ten thuman deih uh aa thukham manpha sa uh hi. Tua ahihman in thukhamin hell lam hong puakzezen lo aa thukhamnei pa omna lam hih lam hi zaw ci in hong hilh hi. Signboard ki suangte simsiam ding ki sam hi. nasimkhialh leh bel aleh lam hong tun thei mah ding hi.\nThukham in Khasiangtho tawh kipawl hi. Rom 7:14. Thukham deihlohna in Khanin tawh ki pawl hi. Khasingtho gah te in ki itna ,lungduaina, kilemna, hehpihna cih te hi aa Khanin tawh kipawlna in milimbiakna , mibumna kitotna kithutuaklohna , te hi. Gal 5: 21-23. Thukham in mawhna honglak hi. Paul in thukham om kei leh bangci bangin huaihamna ahoih lam ka thei ding hiam? Thukham in mawhna hi lo hi.Thukhampalsatna in mawhna hi. Rom 7:7; 1 John 3:4. Thukham in Honpa ih kisap lam honng phawksak hi. Ahizong in tua thukhamna a zuikkei leh limlang aa ki en aa maiphiat lo pa bang ding ci hi. James 1:23.\nPasian hehpihna hangin Khasiangtho vangliatna eite sung ah honglutciang in thukham ii manphatna leh hoihna hongmu sak hi.Paul in thukham in siangtho hi hoihhi thuman hi ci hi. Rom 7:12. Tua a hihmanin thukham I paai diam? Kipsak zaw lai ding ci hi. Rom 3:31. Pasian thupiak apom mi te mite sang in pilzaw hi Ps 119:97, David in khamte sang in nathukham ka deih zaw ci hi. Ps 119:127. Mi piangthak ten thuman deih uh aa thukham manpha sa uh hi. Tua ahihman in thukhamin hell lam hong puakzezen lo aa thukhamnei pa omna lam hihlam hi zaw ci in hong hilh hi. Signboard ki suangte simsiam ding ki sam hi. Nasimkhial leh bel a lehlam HELL hong tun thei mah ding hi.\n(7) Thukham in mawhnei mi te Dan (punishment) pia hi.\nHehpih na in mawh nei mi te Dan pan ong suakta sak hi.\nKuppihna: Siatna, gimna leh natna te thukham omman aa hongpiang hi lo hi. Siatna mun na tun loh na ding in Thukham in hongdal hi zaw. Tua thukham napalsat ciang siatna sung ah a kitung hi zaw hi. Eden huan sung aa singah pen neken cih thukham om man aa po hi lo aa singgah om khin ahihman in Pasian in ne ken ci hi zaw. Eve in hongnek ciang siatna sung hong tung hi zaw. Tua siatna sungpan Hehpihna a nei Pasian in mimawh te hong honkhia hi. Hehpihna in hongkhia hi kei, Pasian in hong hehpihna tawh hong honkhia hi zaw.\n(8) Thukham in mi hoih khat na leng mawhnei mi suak sak hi.\nHehpih na in mawh nei pen na leng midik ong suak sak hi.\nThukham pen limlang bang hi. Melsia te ki-et ciang in limlang in melhoih in bawl thei lo hi. Melhoih te zong siasak se lo hi. Pasian hehpihna bek in melsia te melhoihsak thei aa mawhnei mi te midik suak sak thei hi. Thukham in mi mawhna hong zong lo hi.Mawhna bang hiam cih bek pulak hi. Ih hoihlohna Pasian in hong hoihbawl thei bek aa thukham in ahoih zong sia sak lo, asia zong phasak theilo hi. Mihoih nuam ten Pasian kiang zuan hi.\n(9) Thukham hun sung in Tuu te in a Topa a ding in thah na thuak uh hi.\nHehpih na hun sung in Tuu te a ding in a Topa in thah na thuak hi.\nKuppihna: Hehpihna hun cihkam mal pen atam zaw singlamteh khit huam sak hi. Singlamteh khitciang aa thatna thuak nungzui te in Topa minthangna ding leh Topa ading aa thuak uh hi. Jesu sihna in leitungbup a ding hi aa Adam pan leitung beidong huam hi. Pasian sungah kideidan na omlo hi. Mihingta te khempeuh Pasian ta vive ih hihi. Singlamma diak aa thatna thuak Tuiphum John zong Topa ading mah aa thatnnathuak ahi hi. Ahi zong in pasian min leh ama gam aa ding aa gimna , natna na thuak khempeuh leh nag am tan na khempueh Pasian in thaman pia ding hi. Rev. 22:12.\n(10) Thukham hun lai in HA tang khat tang in HA tang khat ki suh tan sak hi.\nHehpih na hun sung in na galpa mawh na na mai sak in ci hi.\nMatt 5: 38 sung ah Topa Zeisu kammal hi aa laisiangtho lui sung kamal te a quote kik ahihi. Hih pen Moses thukham bek hi lo Hammurabi Babylon kumpi pa (1795- 1750 BC) in zong hihthu khun hoihsa hi ding he ven Code sung ah hel hi. Tua hunlai in Egpyt bang aa gamlian pipi ten hihthukham zang lo uh hi. Thukham pen mihing te gitloh na tawh kizuiin ki piak behbeh pawlkhat om hi. Tatsia mahmah uh ahihman aa ki piakbeh hi leh kilawm hi. (Ukhak mahmah hi kha ngel ding hi) Thong sung thukham te thong kia te ading hi aa thongkia lo ten theihzong theihpih se lo hi.\nGalte it nading thukham pen vantung a uk Pasian thupiak hi aa Vantung gammi te or tatsa mite zuihding aa hongki pia ahi hi.Pasian ta te in ki itna tawh nungta uh hi. Atung aa tawh kilamdang mahmah hi. Hehpihna khutnaui aa om thu-um te ading in Ha khat tang Ha khat thukham in amau te sukha lo hi.\n(12) Thukham hun lai in mi khempeuh mawhna sung ah ki hencip hi.\nHehpih na hun sung in thu um mi khempeuh suatak na ngah ta uh hi.\nBanghunbang hunhi ta leh mawhna na bawl nak leh thukham hencipna nathuak zo hi. Ahi zong in thu um mi in mawhna bawlo ahihman in thukham pan suakta hi.Guta pa in guken cih thukham tawh ki hencip hi. Gutak na pan hong kikhel ciang in thukham pan suakta hi. Jesu a um mi te khuavakta te khuamial nuntakna nusia khin ahihman in thukham pan suakta hi. Jesu i up isan ciang in ihmawhna te hongkimai sakaa misiangtho hi ta ihhihman in thukham hencipna pan kisuakta hi. Mawhna dan cihbang ama ading om nawnlo hi.\n(13) Thukham in mi khempeuh hamsiat na thuak sak hi.\nHehpih na in thu um mi khempeuh hamsiat na pan hon khia hi.\nEden huan laizang aa singgah neken cihna hang in hamsiatna hongtung hi lo aa neken cih thukham palsat na hang aa hamsiatna hong tung hi zaw hi. Ne leng hamsiatna hong tung ding ahihman in NEKEN cia kikhaam hi zaw hi. Tua ahihman in hamsiatna pen thukham piak hilo thukham palsatna hang in hamsiatna sung ki lut tantan hi zaw hi.\nHamsiatna sung pan hehpihna in honghonkhia hi lo aa Pasian in hehpihna tawh hong honkhia hi zaw.Pasian leh honghehpihna kikhen thei hi lo hi. Pasian lainatna lungtang sung pan hehpihna hong luang khia hi.\n(15) Thukham in leitung mi te lung nop na pia thei lo hi.\nHehpih na in thu um mi khempeuh lung nop na pia hi.\nDavid in Ps 119:53 “ Nangma thupiakna lampi ah kei hong kha in, ..tua ah nuamkasa hi” ci hi. v.14 na ah hauhna khempeuhsang in .. nuamka sa zaw hi ci lai hi. Pasian thukham zuih nuamkasa hi. vv47, 92 ah Nangma thu ah nuam asa lo hi leng gimthuak in ka kisia khinzo ding hi.. va99 ah na tecipanna (thukham 10) te lungngaingai ka hihma in ka siate sang inzong kapilzaw hi. Pasianthuhilha na leh thupiak te khempueh ii bulpi in thukham 10 a hi hi.\nSatan khemsa mi tampi ten thukham pummudah uh hi.Satan inzong pasian thukham mudah hi.\n(16) Thukham in mi te Gup ngah sak zo lo hi.\nHehpih na in gup na pia ziahziah ta hi.\nThukhamin gumpa hilo aa Gumpa neih thukhun hi.Tua ahihmanin thukham in hong gum theilo hi. Gumpa kisap lam honglak thei bek hi. Pasian in hehpihna tawh Jesu tungtawn aa hongpiak gupkhiatna upna tawh asang nuam mikhempeuh aa ding kong kihong zihziah lai hi. Akau ci lo lut thei hi. Tu laitak in zong khasiangtho nasepna hang in adiak in India gam ah mitampi ten gupkhiatna letsong sang ngekngek uh hi.\n(17) Thukham in Vangam na tun nop leh hah kat in ci hi.\nHehpih na in Vangam na tun nop le thukham zui sawm kei photphot in la, Jesu hang bek in gup na ki ngah thei hi cih thu, tel photphot in ci hi.\nThukhamzuihna hang in Gupna kongpia ding hi ci in Pasian kamkhat zong paungei lo hi. Laisiangtho in tua Jesu aum mi khaempeuh kisia lo in nuntak tawntung na ngah ding ci hi. John 3:16. Thukham zuihna tawh gupna ngah ding cih upna pen Pasian upna muanna pan pialkhia hi. Pasian umlo Pharisee te silngo hi. Topa Zeisu in tua silngo pan na kidawm un ci hi. Jesu Bek lampi hi.\nA hoih sunsun te Topan thupha hongpiak sak hen Amen,\nMangpi (Bowling Green)\nSee also Sharing Scripture, May 19-25 | Adventist Today\nChristian Khangno le Tattoo\nTags: Articles, Sia Mangpi\nPrev post Reto Mayer, Adventist President of the Swiss Bible Society, Resigns\nNext post Zomi Bible: Siantong Study Bible


timestamp: atn

url: =Oxygen leiding kimulo :: ZOMI DAILY\nposted on 9 June 2021 at 3:42 pm Lomkholna: News, Zomi\nZan ni-in Oxygen bung thak 25 a om teng man i pia a, a bunglui 90 val om na deih hiam hong hong ci hi. Hong pia ten a thak mah deih ding, cih ngaihsun ka hih manin hong kikum phot nung ka ci hi. Tuni in ka lak uh ciangin inntek ten hong thum zawsop uh a, “Cina gim tam lua ahih manin nang leisa sung pan nih na pia mai ung,” hong cimawk uh hi. “Tua aih leh ka lawm KMD sai nei Ko Phu Khua hong piak pen ee leh,” ka cih leh “Tua zong midang na pia pak phot ung, hong loh kik nung hong cimawk uh hi. “A lui bung 90 teng ee leh?” ka cih leh tua teng a bei pah hi” hong ci sawnsawn uh hi.\nA LUI A THAK KILAMDANG LO\nKawlpi zato a oxygen thunna setpi-in Kawlpi khua sung a teng nangawn thun zolo ci hi. Tua ahih manin Madalay ah a bung kipuakin tuisiang bung i kilaih dan mahin ei puak bung zahzah amau thunsa bungte hong pia ziau uh nahi mawk hi. Ei bung tektek deih leng ni tampi ngak kul ci uh hi. Tua hi a, a thakte Ks.185,000 bangin hong pia zo uh a, a lui hi leh Ks.150,000 in hong pia zo uh hi. Ks.130,000 in hong pia zo ning, a ci pawl zong om hi. Hih pulnatna hong bei pak kei leh oxygen kicing zolo buaina tung thei ding dan ahi hi.\nTONZANG LEH MALKUAL HUHNA KIPUAK KIK DING\nZingsang ciangin oxygen, zatui, antang, besan leh van tuamtuam mawtawpi dim khat kipuak to leuleu ding hi. Piakkhiatna leh thungetna tawh ma a pang khempeuh tungah lungdamna lianpi kong ko uh hi. Guahtui luang ta ahih manin lampi kisiatna a kipan buaina tuamtuam om lo a, a tun theih nadingun thungetna ah phawk ciat ni.\nOXYGEN SANGIN A DANGTE KISAM ZAW TA HI.\nCikha zato ah oxygen concentrator bung 22 bang om ta a, oxygen cylinder bungpi 5 leh bungneu 10 om ta hi. Tonzang ah oxygen concentrator 12, cylinder bungpi 10 a neu 7 om ta hi. Kei kiangah leisa Tonzang ading cylinder bungpi 10, Cikha ading bung 10 om khin hi. Tonzang in cylinder bungpi 20 nei ding a, Cikha in bungpi 15 nei ding hi. Tua hi a piakkhiatna tawh ma a pang nuamte in zatui zaha leh nek leh dawn lam kisam zaw ta hi. Concentrator pen mei kisam ahih manin meitui man tam bei mahmah hi. Tua hi a, solar system lam a pia zo i om leh kilungdam mahmah ding a, zattel mahmah ding hi. Lampi ah Tonzang leh Cikha ading oxygen concentrator tengh 14 man ahoihte 2 leh tengh 8val mante 2 hong paipai lai hi.\nCIKHA ZATO KILIPKHAP MAWK\nCikha zatopi pan a kizomin misi luang 5 bang kipuakhia mawk ahih manin cina ten lipkhap bawl mawk uh hi. Ka khuapihte zong “Cikha ah na lum phei dih vevua” ka cih ciangin “A hih theih liai lai teng a ki-lipkhap phot hi mai ei” hong ci uh hi. Tulaitak bangin zatopi ah cina nih khawng om lai bek hi. Tonzang zato ah cina sawm 10 kikem laitak hi. Tuni Tonzang ah khat kivui leuleu ahih manin i dah mahmah hi.\nI LUPNA PIAKTE KIZANG THEI MAHMAH\nZatopi lam lipkhap bawl uh ahih manin Cikha Hall ah i lupna piakte phah pahin sunthapai cina kilak uh hi. Oxygen va diik, thawlpi va kikhai, zatui va thoh cih bangin nisimin na zang uh hi. Sia Do Khup\nPrevious: Meeting paizia (2) ~ J. Thang Lian Pau\nNext: Talphut pawl leh lehngatsan pawl pangkhawm le’ng


url: =Tedim leh COVID-19 ~ Siama Zam Cing :: ZOMI DAILY\nposted on 2 April 2020 at 2:58 pm Lomkholna: News, Tedim, Zomi\nHih nat na pen gamdang ah ki mu masa ahih man ingamdang pan ong ciah te leh ama ki zop pih mi te lungno aneih leh neih loh tel cian na ding in lungno ki sit hi.\nTedim gam huam ah lungno anei khat ki mu khia ahih man in adang aki lawh khak ding lung hih mawh na tawh ama ki zop pih ih phawk khak teng amah tawh aki muh nunung nipan ni 14 sung ki en cik hi.Pasian hehpih na tawh tudong thusia om lo aa, ki nuam mah mah hi.\nTedim gam huam pan mi 5 ki sit sak khin aa amah simloh suakta hi. Lungno sit na pen Yangon ah hi aa leitung bup in Feb 20 ni in kip sak na ong neih sak sa ahihi.\nTu in gam dang pan leh kawlgam sung lungno ki muh na mun pan ong ciah ihta ih nau te in nei kha zen zen leh ih phawk baih na ding leh mi dang alawh loh na ding deihsak na tawh khuahausa te leh cidam na lam nasem te kipawl in agel na uh mun ah kikoih phot ding aa inn ah ki ciah sak lo ding hi.Hih thu ah ki simmawh na cihdan in ngaih sun het lo in thu ih man ding thupi mah mah ding hi.\nGamdang pan leh kawlgam lungno kimuhna munpan aciah ding te’ innkuanpih te in inn atunma ni khat sap in khua hausa te zasak khol ding hangh aa, inn pan neekleh dawn,silh lehteen ding vai hawm ding hihangh.\nTedim pan mundang ihpai khiataa ong ki theih leh ihtun na ah ei zongh ni14 sung ong ki khum cip ding hi pah hi.\nTua dan lampi tawh ih kalsuan lai tak in a it huai ih Tedimkhangno ahithei teng leh sm te ki pawl khawm in azu ahaam lak ah khua sung lut te khut silzia, ong hilh sak aa cisa zong ong teh sak inminsazian ong laaksak ahih na te naakpi tak ki lungdam hi.\nMi pawl Khat in lungno ki mu te asi pah pah leh midang alawh ham tang ding ngaih sun kha aa tua pen hihet lo hi.Natna gil nei kei in ih tha hat peuh leh lungno te ki zo hi.Tua ahihman in lungno te ei kiang hong tun khakloh nading lungsim pumpi cidam nang anlim te ne in ong ki gen te mang siam ding leh ihmut cim ding ki samh hi.\nUp mawh thu tawh ih mawk ciak ciak sang in ih hih theih na tek ah mapang khawm in it na leh deih sak na nei kim ciat ni. Lungdam, Siama Zam Cing\nPrevious: Covid-19 tawh siding maw, hingding ~ Pau Thawng\nNext: Gam aki halhal nawnloh hunciang ~ Tuang Za Khai


url: =Numei khatin a lawmngaihpa ngai taktak ahihna a kilangsak thu (4) :: ZOMI DAILY\nNumei khatin a lawmngaihpa ngai taktak ahihna a kilangsak thu (4)\nposted on 28 April 2020 at 4:23 pm Lomkholna: Article, JobCinpi\nKhangno nungak khat adingin lawmngaih cih pen pasal ding zonna hi masa khol lo thei hi. Lawm le gual dangte’n zong lawmngaih nei ciat uh ahih manin tangom lawmlawm sang cihna tawh a gei a kinelnel khatpeuh a kai vat zong hi thei hi.\nNumei pawlkhatte leuleu ciangin lawmngaih neihna pen mi mawkmawk hih lohna le kisakpihtheih ding khat bangin ngaihsun uh ahih manin mel a piang zaw deuhdeuh pasal khempeuh a neih nuam numei pawlkhat zong om uh hi. Tua bang lungsim a nei pen numeite bek hi lo hi. Pasal sungah zong numei mel hoih zaw deuh khempeuh a neih nuam a neh nuam pasal tampi mah om uh hi.\nTua bangin lawmngaih tampi a khel kawikawi numeite sungah pawlkhatte in a khensa uh a lawmngaih pasalte kithuahpih kik nuam thei uh hi. Mihingte pen ei le ei kitheihtel ing baih lo hi ci-in mipilte thugen a om mah bangin numei pawlkhatte amau le amau kitel lo uh ahih manin a lawmngaih pasalte uh a tanlawh khit zawh ciang / midangte ang a tun zawh ciangin a iplahhuaina tel pan thei uh hi.\nTua ahih manin tu-a na kingaihpih na lawmngaihpa pen na it taktak mah ahiam, ama tungah na lungsim bang zah ciang kinga-a, ama hangin na lungsim ngaihsutna bang teng kikhel zo phial hiam cih na theih nadingin nang le nang hih thu nam li tawh kisiitel thei hi teh.\n1. Na mailam kalsuanzia ding lunghimawhh thei ta\nMailam kalsuanzia ding lunghimawh cih ciangin amah tawh kalsuan kop ding patau gawp lunghimawh gawp cihna hi lo hi. Amah tawh nungta khawm nuam kalsuan khawm nuam cihna ahi hi. Zingcing amah tawh kimu leng bang silh ding bang teng ding cihte sangin a sang zaw ngaihsutna nei, lawmngaih kalsuanna khengin thu ngaihsun cihna ahi hi.\n2. A lawm numei dangte thu thei nuam\nItna pen hazatna tawh kithuah khawm thei den hi. Numei khat in a lawmngaihpa le numei dangte kithuah ding haza cih pen a lamdang hi lo hi. Tua lawmngaihpa it ahih manin muangmawh thei a, haza thei hi. Tua hangin a lawmngaihpa tawh a kithuah numei dangte thu thei nuam ta hi. lawmngaih a nei lo numeite bang tawh kithuah leh bang hangin man lawmngaih nei lo, ka lawmngaihpa peuh hong ngaihsak sim khinkhian ai tam ci-in lawmngaih a neih lohna ahang peuh a sim a thamin kan thei uh hi.\n3. Kipuah ding kin semsem\nKipuah cih pen mel le duang bek a kipauh thei hi lo hi. Lungsim ngaihsutna zong kipuah thei hi. Numei khat in a it a ngaih taktak pasal khat tawh a kimuh ding ciangin a mel a duang a kipuah mah bangin a lungsim zong kipuah ding ngaihsun den hi. Gentehna, amah tawh kimu leng bang teng gen ding cih a kipan a kimuh khit zawh ciang ka gen khialh bang teng a om kha tam cih dongin ngaihsun thei hi.\n4. Theih loh kaal-in ama thugente ciamteh den\nLawmngaih nei nuemi mawkmawk khat adingin a lawmngaihpa thugente thusim khin ngaihsutsak khin cih om thei lo hi. Tua mah bangin ama thugen khempeuh zong a lawmngaihpa in ciamteh ding thusimsak ding cih ngaihsun lo ding hi. Ahi zongin numei khat in a it a ngaih taktak a lawmngaihpa kammalte thupitakin ngaihsutsak den hi. Tua hangin numei khat in pasal khat it semsem ngai semsem leh a lawmngaihpa kammal tungah dotna tam nei semsem uh hi. Tua pen pasalte buaina lian mahmah khat suak leuleu hi. Job Cinpi (Zomi Laisim nuamte)\nPrevious: Teci le Tetti ~ Evan. Suangh Dal\nNext: Mi mawhsak kei in ~ Evan. Suangh Dal\nZokum sim kipat hun ~ Paul Thangpi\nTulaai Leitung Thuthang Tuamtuam updates Jan 7,2016


url: =Gal lianpen bang? ~ Tdkhen :: ZOMI DAILY\nposted on 17 July 2017 at 7:44 am Lomkholna: News, Tdkhen\n1. Pasian’ Gal Lianpen — Satan.\nPasian’ gal lianpen in Satan ahi hi. Pasian’ bawlsa na khempeuh a lumlet mangpa ahi hi.\n2. Mihingte’ Gal Lianpen — Amah.\n* Gal lak, sa laka omte thukhatin koih leng…\n(1) Pumpi a’dingin hoih lo hi cih thei napi-in ka zang teitei-a, hong siasak kua dang hilo-in, keimah!\n(2) Ka deih khat kangah nop manin lau pipi-in ka pumpi ka tah gawpa, hong man, hong hen, kua dang hilo-in, keimah!\n(3) Ka ngim’ ka tup khat ngaklahin thasit lo-in ka dianga, hong khanteek sak kua dang hilo-in, keimah!\n(4) Uplahna tawh tonton-a mailam ka nopsak nading a om gigete hong kipatpih ngam lo pen kua dang hilo-in, keimah!\n(5) Nuntak tawntungna Vangam thute, gim tawntungna Hellkhuk thute, thei napi-a hong donpih nuam lo pen kua dang hilo-in, keimah!\nNa pumpi na hehpih nop-leh:-\n(1) Hoih lo cih thei napi-in thunthunin bak’bak’ lecin a thuak ding nangmah!\n(2) Zo lo cih thei napi-in sawnsawnin suan’suan’ lecin a lel ding nangmah!\n(3) Ki zongsang thei cih thei napi-in ciamciamin tahtah lecin a awk ding nangmah!\n(4) Khantom thei cih thei napi-in utut-in ki zang lecin a si baih ding nangmah!\n(5) Na na cih thei napi-in don kei lecin a zawngkhal ding nangmah!\nNa Pumpi — Nangmah:-\n(1) A cidam’ nadingin a vaihawm ding kua dang hilo, nangmah!\n(2) A tawldam’ nadingin a vaihawm ding kua dang hilo, nangmah!\n(3) A thahat nadingin a vaihawm ding kua dang hilo, nangmah!\n(4) A khansau nadingin a vaihawm ding kua dang hilo, nangmah!\n(5) Pasian a phat sak dingin kua dang hilo, nangmah!\n3. Ganhingte’ Gal Lianpen —Mihing.\nGanhingte’ gal a kici sungah zawhngeu, sangak, sahangte kihel mah hi. Ahi zongin amaute pen a gilkial mahmah uh ciangin khatta bang a ne zel uh hi lel hi. Tua nangawn ai-san(thungen) photin, a kipiak ciangin a ne thei uh hi pan lai hi.\nA gal lianpen mihingte ahihna:-\n(1) A sa a nek ciang tawh lungkim lo-in, a ki, a vun, a sinkha, a guhte a deih man un, a om bangbang a zong thapai uh hi.\n(2) Gal mat, sa mat, kidemna in ki nei in, nekkhop valval a ki sulum hi.\n(3) Thangte kisiahin, gute kitah kibuakin, i-deihzah val, a kisai lopi dongin a ki sulum khin hi.\n(4) Mihingte lobuang gam a kang sak thei dang om lo hi. Mihingte in gam i-kat sak ciangin, ganhing neu nono dongin bangzah i-sulum tam!\n(5) Ganhingte in, “Pasian’ tate a muh kal dinguh ngaklah” (Rom 8:19) a cih mah bangin, gamsate in ei mihingte pen na khempeuh-ah thukhen a hih lam a thei gige uh hi. Tua ahihmanin sa dangte in a delh uh ciangin, mihing ahi-a, khua sung ahizongin, hong tuh thei uh hi. Tua bang hun ciangin hong muan’te muan i bang hiam?\nKHAT…..Mizogam-a Pasian nasem masa pen, Pu Chawngkhup a zinna, gamsung a nawk laitakin, bilpi khat sahang in a delh a mu hi. Tua bilpi in Pu Chawngkhup a muh ciangin ama’ lam zuanin hong tai a, a khephungah a bok hi. Sahang in delh nawn lo-in a kileh kik hi. Pu Chawngkhup in hunkhat sung bilpi om’pih lai-in a gei khawng lopa pet ciauciau kici hi.\nNIH……Mizo gam sung mahah sum thalawhin gamgiak mi nih in luigei-ah giahbuk a lam uh hi. Tua laitakin sano ham khat za uh a, nai tektekin luidung zui-in hong tai suk hi. Sakhi khat na hi-a, tua giahbuk-a mite a muh ciangin a kiang uh zuanin a khawl hi. Tua mite in a gen uh ciangin sakhi pen a nawi ki-ne lai khat hi-a, a no nei hi ding hi a ci uh hi. Tua sakhi in a belhte belhtak’ mah a sa ding hiam? A no a puksi ding hi.\n*** Austria gam khuapi khat, etnop tuamtuam etna mun (ပြခန်း) khat, a kong tungah, “GANHINGTE’ GAL LIANPEN”cih lai ki suang hi. Tua sungah a lut peuhpeuh a nui sa in hong pusuak den uh hi. Bang hiding hiam ci-in, mite thalawpin a lut naunau uh hi. A sung tawngah Limlang lianpi khat na kitung hi. Bang dang kimu lo…Eimah! ***\nPrevious: Numei khatin Bus tungah bombi sungteen nusia ahih manin Driver pa nuamhetlo\nNext: Indonesia gammi te leitung ah lampai thadahpenpen in ki ciamteh


url: =Pasian in na mawk sep lo hi! :: ZOMI DAILY\nPasian in na mawk sep lo hi!\nposted on 22 April 2016 at 10:13 pm Lomkholna: News, ZomiQuavadis\n– Tagah dinmun panin hong laptoh leh tagahte a laamto dingin Pasian in nang hong deih cihna hi.\n– Ninphual pan in hong domtoh leh ninphual a omlaite a domto dingin Pasian in nang hong deih cihna hi.\n– Hong pianthak sak leh a piangthak nailote a piangthak sak dingin Pasian in nang hong deih cihna hi.\n– Khamtheih sila panin hong suahtaak sak leh khamtheih sila a suak laite a suakta sak dingin Pasian in nang hong deih cihna hi.\n– Zawnna pan hauhna hong piak leh bangma neilo mizawngte a huh dingin Pasian in nang hong deih cihna hi.\n– Apil asiam a hong koih leh bangma thei lote a pantah dingin Pasian in nang hong deih cihna hi.\n– A sanna mun ah hong koihtoh leh a niamna muna omlaite a kaito dingin Pasian in nang hong deih cihna hi.\n– Thugen siamna hong piak leh thugen theilo mi cimawhte’ Aw dingin Pasian in nang hong deih cihna hi a, laigelh siamna hong piak leh Pasian in a kigelh nai lo thumanpha te a gelh dingin nang hong deih cihna hi.\n– Lasak siamna hong piak leh lasa theilote’ Aw dingin Pasian in nang hong deih cihna hi a, laphuak theihna leh thuthuuk ngaihsut theihna hong piak leh Pasian in mihingte lungsim sunga a kiselcip thusia thupha te a tangko khia dingin nang hong deih cihna hi.\nTua ahihmanin na nuihni ciangin a kapte phawk inla, na lungnopni ciangin a dahte mangngilh kha ken! Na gil a vah ni ciangin a gilkialte phawk inla, niik hoih puanhoih na neih ni ciangin pumpi tuamna ding nangawn a nei lo mizawngte mangngilh kei in! A cidam mi khat na hileh a cina a zawngkhaal te phawk inla, a suakta mi khat na hileh kolbulh khaukhih tuakte mangngilh kha kei in. Tutna nuam na ngah leh na mawhpuak lian semsem cihna hi a, a thahat na hileh na panpih ding mi tam mahmah hi cih phawk tawntung in.\n—Pasian hong piak thupha pen nang ading bek sa kha kei in—\nPrevious: US Embassy pan Visa 93 Interview ding zaksakna\nNext: Ka Suah Ni ~ Hau Za Cin


url: =Laithiangtho Dokna (Jeremiah 25-26) ~ Thu Tatuam (Siyin News)\nLaithiangtho Dokna (Jeremiah 25-26)\nFriday, February 06, 2015 Laithiangtho Dokna No comments\n1. Amon ii tapa akua sia Judah kumpi ziam?\n2.___sia dip hong kua sak mun suak tu hi.\n3. Judah le akiim ate Babylon ah kumbangtza naseam ziam?\na. Kumh 70\nb. Kumh 90\nc. Kumh 120\n4. Zuhai sia bang taw kidim ziam.\n5. Zuhai akhak bel a ne tu pa sia akua ziam?\nb. Judah kumpipa\n6. Vuipi suangval khat sia ___ah va tu hi.\nc. Leimong a khuala na mun\n7. Josiah tapa Judah kumpipa min sia ___ hi.\n8. Akua ii tungah son tu thu kheet nei ngawl tu ci ziam?\n9. ___ khuapi ah ka vawt bangh Biakinn tungah ka vawt tu ci hi.\n10. Khuapi susia tu, biakinn susia tu aiciang mipite in ___ uh hi.\na. Micah uumci\nb. Nihnaveh kamsangpa\nc. Jeremiah uumcii\n11. Hezekiah Kumpipa in ___ ngawl uh hi.\na. Micah thatlum\nc. Pathian silate huna\n12. Zion sia ___ tu hi.\nb. lo bangin kitho\nc. hamphatna ngaa\nSaksang pan Ngal\n1Josiah ii tapa Jehoiakim sia Judah kumpi a sua zawk kum li kum in, Judah mite theampo taw kisai TOPA ii thupuak khat ka nga hi. (Hi hun sia Nebuchadnezzar ii Babylonia kumpi a sua a kum khat kum ahi hi). * 2Keima in Judah mite le Jerusalem mite theampo ii tungah, 3“Amon ii tapa Josiah sia Judah kumpi a sep zawk kum sawm le kum thum kum a kipan tuni ciang dong, kum kul le kum thum sung, TOPA in ka tungah thu hong son a, ama ii hong sonte na tungah son ngawlin ka om ngei bua hi. Ahihang bangma na nadon bua uh hi. 4TOPA in ama naseam kamsangte na kungah hong pai sak tawntung hi napi a thu na ngai bua uh a, na awlmawk bua uh hi. 5Nang le na pu na pate ii a tawntung na lua tu in TOPA ii hong piak sa ngam sungah na ten tan thei natu uh in, na ngitlo nate uh le a sia a na ngamtatnate uh panin na kikheal natu uh kamsangte in no tungah hong son uh hi. 6Pathian dang na biak ngawl natu uh le tuate ii na nasep ngawl natu uh, na khut taw na vawttawm uh milimte biakna taw TOPA na thin uuk sak ngawl natu in kamsangte in no tungah hong son hi. TOPA thu na ni uhle, ama in note daan hong pia ngawl tu hi. 7Ahihang TOPA ama mama in a thu na ngai ngawlna thu son hi. Tasia luangin, na milim uh taw ama na thin uuk sak uh a, daan hong piakna sia no tungah noma le noma in tung sak nu hi.\n8“Tabang a, a thu na ngai nop ngawl uh manin Vaanglianbelpa TOPA in, 9‘Keima in saksang ngamah a om mihingte theampo le ka naseam Babylon Kumpipa Nebuchadnezzar ka sam tu hi. Keima in Judah le a ngam sungah a teang mihingte theampo le a kiim a paam a om ngamte theampo sim tu in amate ka sam tu hi. Keima in hi ngam le a kiim a paam ngamte ka susia cip tu a, taciang a tawntungin a siacipin ka nusia tu a, dip hong kua sak mun suak tu hi. Keima, TOPA in ka ci zo hi. 10Amate lungdam in a au nate, a kipaakna le mopoai sung lungdamna awngingte ka thim sak tu hi. Amate in a mei-innte atu in meitui nei ngawl tu uh a, neak tu antang om nawn ngawl tu hi. * 11Hi ngam buppi kisia thamin kinusia tu a, ngamkhing mun suak tu hi, a kiim ah ngamte in kum sawmsali sung tawntung Babylon kumpipa ii na seam tu uh hi. * 12Tua zawkciang Babylonia le a kumpipa sia a mawna uh hu in daan ka pia tu hi. Tua ngam ka susia tu a, a tawntung lalcip in ka nusia tu hi. 13Jeremiah tungtawn a ka son minamte tungah ka theng sak tu ci a ka thawmvauna tuasiatnate theampo– hi laibu sungah a kikhum tuasiatnate theampo taw Babylonia daan ka pia tu hi. 14Amate ii sep sa bangin Babylonia te ka thuh kik tu a, minam tam mamate le kumpi liante in amate salin kai tu uh hi, ci hi,” ka ci hi.\nMinamte tungah Pathian ii Thukhenna\n15TOPA Israel ii Pathian in keima tungah, “Hi lai ah ka thin uukna taw a kidim zu hai khat om hi. Kong paisakna minam theampote kungah tua hai paipui in tua hai sung pan amate in ne sak in. 16Amate in tua hai sung pan a neak uh ciang soai vadeng tu uh a, a thin uh amh tu uh hi, banghangziam cile amate do tu in ngal ka puak hang ahi hi,” hong ci hi.\n17Tasia ciang tua hai sia TOPA ii khut tung panin ka la a, TOPA hong sawlna minam theampote tungah pia in tua hai sung panin ka ne sak hi. 18Amate kongaw ngam khat, a et nop huai ngawl het dip hong kua sak mun a sua natu le, mihingte ii ama te min sia haamsiatna in a zak natu in– tu hun dong a kizak lai bangma Jerusalem le Judah ngam khuapite theampo, a kumpite uh le a lampuite uh taw tua hai sung panin kidawn sak hi. 19-26Hai tasia sung pan a ne tu a dangte theampo ii min sazian sia hi bang ahi hi;\nEgypt kumpipa, a khut nuai uliante le lampuite;\nEgypt mite theampo le Egypt ngam sungah a om ngamdang mite theampo;\nUz ngamah kumpite theampo;\nPhilistine ngam ii khuapite Ashkelon, Gaza, Ekronte ii kumpite theampo le\nAshdod khuapi ah a taang lai kumpite;\nEdom, Moab le Ammon mite theampo;\nTyre ngam le Sidon ngam kumpite theampo;\nMediterranean tuipi hui a om ngamte ii kumpite theampo;\nDedan, Tema, le Buz ii khuapite;\nA sam uh a tomin a meet mite theampo;\nArabia ngam kumpite theampo;\nKongaw ngam minamte ii kumpite theampo;\nZimri, Elam, le Media ngam kumpite theampo;\nSaksang ngam kumpite theampo, a khuala a nai ci om ngawlin, khat zawk ciang khat in ne tu uh hi.\nLeitung a, minam theampo in ne tu uh hi. A khak belin Babylon kumpipa in ne tu hi.\n27Taciang TOPA in keima tungah, “Mipite tungah Keima, Vaanglianbelpa TOPA, Israel ii Pathian in, amate tungah ngal ka theng sak hangin amate zukham in a luak dong, pukin a thaw kik zawk ngawl za dong zu ne tu in thu ka piak sia son in. 28Amate in na khut tung panin hai la nuam ngawlin a dawn nuam bua uh le a dawn nanak uh kul tu hi Vaanglianbelpa TOPA in ci zo hi ci in amate son in. 29Keima khuapi sungah suksiat nasep ka kipan tu hi. Daan thuak ngawl tu in kingaisun uh ziam? Hi ngawl hi, amate sia daan kipia tu hi, banghangziam cile leitung mite theampo tungah ngal ka theng sak tu hi. Keima, Vaanglianbelpa TOPA in ka ci zo hi.\n30“Jeremiah awng, ka son theampo nangma in taangko tu ni hi. Hi mihingte tungah hi bang son tu ni hi.\n‘TOPA in vantung panin hawk tu a,\nvantung a saangna panin vanto bangin nging tu hi.\nAma in a mite hawksan tu a;\nsapit nga a cilpa khat bangin ama au tu hi.\nLeitung ah a om theampo in ama aw za tu a,\n31leimong dongin a aw hawl tu hi.\nTOPA in minamte tungah thu khat nei hi.\nAma in mihingte theampo thu kisit tu in paipui tu a,\nmi ngilote thatlum tu hi.\nTOPA in ci zo hi,’ ci in,” hong ci hi.\n32Vaanglianbelpa TOPA in tuasiatna sia ngam khat zawkciang ngam khat ah theng tu a, vuipi suangval khat sia leimong a khuala na mun ah va tu hi, ci hi. 33Tua ni in TOPA ii thalup sa mite ii luangte sia leimong khat panin leimong khat ah ki thethaang in om tu hi. Kuama in amate kaa ngawl tu a, a luangte kila ngawlin kiphum ngawl tu hi. Amate sia ninthuk kiseng bangin lei tungah kiseng tu hi.\n34Lampuite awng, kap vun, ka mite a cing a keamte awng, a ngingin kap vun! Naang in leivui sungah liik vun. Note hong kithalup tu hun hong theng zo a, tuutalte bangin note hong kisem tu hi. 35Na suatakna tu uh lampi om ngawl tu hi. 36-37Thin ngimin tau in kap vun, banghangziam cile TOPA in a thin uukna taw in na minam hong susia zo a, na ngamnuam uh a siacip in nusia zo hi. 38Tawpi khat in akua a nusiat bangin TOPA in a mite nusia zo hi. A lauhuai ngal kidona le TOPA ii a kiitak huai thin uukna in hi ngam kongaw ngam suak sak zo hi.\nJeremiah Thu kisit\n1Josiah ii tapa Jehoiakim Judah kumpi a sua zawk po ciang, * 2TOPA in keima tungah, “Biakinn huang sungah ding in a, Judah ngam khuapite pan tua munah Pathian bia tu in, hong pai mihingte tungah son tu a kong sawlte theampo thang sak in. Kheet nei heak in. 3Tua mihingte in na thu hong ngai tu a, a pha ngawl a ngamtatnate uh kheal thei tha tu hi. A kikheal uhle, amate ii ngitlo ngamtatna hang a, amate suksiat tu in ka tup ka ngaisut sia ka kheal kik tu hi,” hong ci hi.\n4TOPA in mipite tungah son in ci a hong sawlna panin, “Keima, TOPA in, kong thu hilnate na zui na uh taw ahizong 5note kungah kong pai sak nithi ahi, ka naseamte, kamsangte ii pauna kammalte na nadon na uh taw ahizongin ka thu nong ni tu uh hi, ci in son zo khi hi. Amate ii a sonte na ni ngei bua uh hi. 6Thu na ni bua lalai uhle, Shiloh khua tungah ka vawt bangin hi Biakinn tungah ka vawt tu a, leitung minamte theampo in hi khuapi ii min sia haamsiatna in zangh tu uh hi,” hong ci hi. *\n7Thiampite, kamsangte le hong pai mihingte theampo in Biakinn sungah ka son hi thute za uh hi. 8TOPA ii son tu a hong sawl theampo ka son tu ka man zawk ciang amate in kei hong man uh a au in, “Hi bang na son hu in thalup tu in kilawm ni hi! 9Banghangin TOPA ii min taw hi Biakinn sia Shiloh khua bang suak tu a, taciang hi khuapi kisusia cip in kuama teang ngawl tu hi ci ni ziam,” hong ci uh hi. Taciang mihonte in kei hong uumci uh hi.\n10Judah ngam lampuite in hi thu a zaak uh ciang, kumpi inn pan Biakinn ah manlangin pai uh a, Kongpi Thak ah omna la uh hi. 11Tasia ciang thiampite le kamsangte in ngam lampuite le mihonte tungah, “Hisia pa thalup tu kilawm hi, banghangziam cile ii khuapi siatson hi. Na bil uh taw na za tek zo uh hi,” ci uh hi.\n12Taciang keima in, “Hi Biakinn le hi khuapi ka siat sonna na zaak uhte theampo sia, TOPA in taangko tu a kei hong sawl hi. 13Na nuntak ziate uh le na ngamtat ziate kikheal vun a, TOPA na Pathian thu ni vun. Tabangin na hi uhle, na tung uh ah siatna theng sak tu in a son sa sia TOPA in a thin kheal tu hi. 14Kei ka hile, noma khut sungah ka om hi! Pha na sak uhle maan na sak uh bang papo in ka tungah hong vawt tavun. 15Ahihang hi thu telcian vun; kei nong that uhle, noma le hi khuapi sung mihingte sia mawna nei ngawl mihing khat thatin maw nei na tang tu uh hi, banghangziam cile hi kidop natu thu no tungah son tu in hong sawl pa sia TOPA ahi hi,” ka ci hi.\n16Taciang ngam lampuite le mihonte in thiampite le kamsangte tungah “Hisia pa in TOPA ih Pathian min taw eite tungah thu hong son ahikom kithatlum ngawl tu hi,” ci uh hi.\n17Tua zawkciang, upate pawlkhat ding to in a kikhawm mipite tungah hi bangin, 18“Hezekiah sia Judah kumpi ahi lai in, Moresheth khua mi kamsang Micah in mi theampo tungah Vaanglianbelpa TOPA in hi bangin, ci hi: *\n‘Zion sia lo bangin kitho tu hi;\nJerusalem sia ninthuk suak tu a,\nBiakinn dinna mual sia dui suak tu hi,’ ci in son hi.\n19Hezekiah Kumpipa le Judah mihingte in Micah thatlum ngawl uh hi. Hezekiah in TOPA zatak vawtin TOPA ii mai pha a nga natu in hanciam zaw lai hi. Amate tungah tuasiatna ka theng sak tu hi a ci sia TOPA in a thin kheal kik hi. Tu in eima in a lau huai tuasiatna khat eima tung ma ah ih theng sak dektak hi!” ci uh hi.\n20(Kiriath Jearim khua pan Shemaiah ii tapa Uriah a kici midang khat om hi. Ama in Jeremiah bang keak ma in TOPA min suangin hi khuapi le minamte son sia hi. 21Jehoiakim Kumpipa le a ngalkapte le uliante in Uriah ii thuson a zaak uh ciang, kumpipa in Uriah thalup tu in hanciam hi. Ahihang tua thu Uriah in za a, taciang lau in Egypt ngamah tai hi. 22Tua hangin Jehoiakim Kumpipa in, Achbor ii tapa Elnathan le midang pawlkhat sia Uriah man tu in Egypt ngam ah pai sak hi. 23Amate in Uriah sia Jehoiakim Kumpipa kungah puak kik uh hi. Kumpipa in Uriah thatlum in a luang sia mihon kiphumna thaan mual ah vawk hi.)\n24Ahihang keima sia Shaphan ii tapa Ahikam in hong panpui ahikom thalup tu in mipite khut sungah hong ki aap ngawlin hong kithat ngawl hi


url: =Malaysia, Sungai Buloh ah inn kicim in nupi naupaai khatleh pasal 3 si :: ZOMI DAILY\nposted on 22 July 2019 at 5:54 pm Lomkholna: Malaysia, News, Sawltak, World\nMalaysia, Sungai Buloh vengsung aom inn kilamsan laitak ahi Construction Site khatah inn kicimsuk in nupi naupaai laitak khatin sihlawh cih theStar pan kiza hi. Tua nupi naupaai pen inn kicim in adenkhak amuh ciangin ahuhding in adelh pasal 3 tezong Electric mikhau in sukha in, datlaih (Electrocuted) in sihlawh sawnsawn uhhi.\nHihvai tawh kisai in kumpi thunei ahi Selangor Fire and Rescue Department director Norazam Khamis in agenkhiatna ah tua akicim innpen aki lamsan laitak hi a, inndawl 2 apha cihi. Zanni Sunday sunlam in thupiang hi a, inn kilamsan ii akahlei Staircase aki cimsuk cihi.\nHih tuahsiatna thupiang aom ciangin nitaklam 12:57pm hunpawl in cimawh dongtuak huhngetna hongki zasak in, amanlang in meiphelh mawtaw Fire Engine khatleh mi 7 aphual ah ki delhsakpah cihi.\nNupi naupaai pen kum 27 aphakhin khat hi a, Construction Site ii kahlei akibawlsan pen aki cipsuk ciangin adengkha ahihi. Tuabangin kahlei kilamsan aki cimsuk in nupi naupaai adenkhak amuh ciangin ageinai aom pasal 3 in amanlang in delhpheipah uhhi.\nAhi zongin ageinai ah Electric meikhau akiasuk omkha citciat in, tua Electric meikhau in nupinu ahonding in adelh pasal 3 te sukha ahih manin, tua pasal 3 te inzong asihlawh sawnsawn uh ahihi.\nHih Construction Site tuahsiatna hangin mihing luang 4 in aphual ah thakhatthu in sihlawh uh a, Fire Fighter te’n aluanghawm uh aphual panin aki lakkhiattheih nadingin huhin hepkhiatpih uhhi. Hihbangin tuahsiatna akipatna ahang taktakpen kumpi thunei te’n akansan laitak uh cih kiza hi. Sawltak #zomidaily\nPrevious: Kha (6) nuaisiah naungekte tui piakbeh kullo ~ Hau Lun\nNext: Minam na it leh Democracy it masa in ~ Pau Sian Lian


url: =Tuizang Cialpi ~ Sia Do Khup :: ZOMI DAILY\nTuizang Cialpi ~ Sia Do Khup\nposted on 26 May 2022 at 2:02 pm Lomkholna: Dokhup, News, Tuizang\nRev. Dr. Cin Ngaih Lian in inn phualzang dong sikin hong sam hi. Mi 20 ka pai thei uh a, Cycle vive tawh nuam zaizai mahmah hi.\nA TUAM PIAN DEUHNA\nTuizang khua a Christian-te pen dawibia (Lawki) pan a Christian suak thak ngen uh ahi hi. Tapidaw gamh a luahsuk mawkmawkte hilo hi. Pasian kammal sangsiam thei mahmah uh hi.\nKum 40 gual Pa Lam Cin in “Ka neu lai un Biakinn ah kikhawm leng ka pa in sutpi khuam ah hong khihin hong sat” ci-in Christian suah ding a haksatna thu gen hi.\nPh.D PIANGTHAK PASTOR\nPawlpi kem Siapa in Khanlawhna a om ding deih lua ahih manin a pawlpi mite hanthawn den hi. Cialpi hun sungin pawlpi bup leh Gospelte Vok golpi khat gawhin ankuang lui ngiat hi. Ph.D Pastor dang ten zong a pawlpi mite pianthak ding hihzahta-in a deihsak ciat mah tam maw? Cih ka lungngai kha zel hi.\nZingsang, Sun, Nitak hun thum kizang den a, hun bawl simin khanlawhna piang den hi. Thu hong ngetsakte sum leh pai tawh hong huhte khempeuh tungah lungdamna lianpi kong ko uh hi.\nDAWI VEI KHAT IN DAMNA NGAH\nNungak no khat sungah dawi lut ahih manin kongkaw thei zel hi. A tut hun ciangin a kiang a omte khawng phuai gawp cilphih gawp thei hi.\nA tut laitakin hong kisam a Gospel ten dawi hawlkhiatna kinei hi. Biakinn ah zong thungetna kineihsak den hi. Topa in damna pia ahih manin tawp nitakin Pasian phatna lasa-in pulpit ah hong ding ta hi. Hih lai ka gelh laitakin a u in “Ka nau in ‘Siate zui nuam ing’ ci hiven a ki-ngah diam?” Ci-in hong hopih ta hi. Haleluiah.\n“D K” TANGTHU\nPawlpite lungdam lua uh ahih manin pawlpi khawi, Sialpi khat hong pia uh a, Sial-long tungah ka min “D K” na gelh uh hi. 1995 kumin biakinn khatah thugen ding hong kikhawlsak kik ngei a, kei tangin Rev. Job Thawngno in zang hi.\nA thupatna ah “Sia Do Khup min pen DK hi a, tulaitakin ‘DK = Deih Khang’ a cihna suak hi. A sawt loin ‘DK = Deih Kik’ a cihna suak ding hi” ci-in mipi nuisak zaizai ngei hi.\nTuni dong ka nuntakna ah “Deih Khang” panin “Deih Kik” a suak thu tampi om a, thuakzawhna bel kisam den hi. Maisakna leh thuakzawhna tawh Pasian nasemte i kalsuan nak leh kisiatna pawl kikhenna cih omlo ding hi.\nCYCLE HAWL LOH SAWT TA LEH\nCycle hawl loh a kum sawmin hong sawt a, leite sang mahmah lampi ken mahmah ahih manin pasal topi “Lau ing” a kici nuamlo bek ahi hi. Khe tawh pai hun, Cycle tawh pai hun, mawtaw tawh pai hun, hun thum lapin Topa in hong zang ahih manin Pasian hehpihna ka phat hi.\nZogam ah vanleng tawh Gospel pai hun dong thahat a ka om nadingin thu ka ngen hi. Topa tung leh Khitui Gospel tha hong pia khempeuh tungah lungdamna lianpi kong ko uh hi. Lungdamna lianpi tawh; Evan. Langh Do Khup (Khuata mipa)\nPrevious: Breaking news: Texas Sang kikapna ah sangnaupang 18 leh Sangsia 1 si\nNext: Diamond Jubilee of Pu Ignatius Mang Do Nang (Thalmual)


url: =2018 kumsung Thailand pan Myanmar gammi 70,000 ki hawlkhia ciahkhiasak :: ZOMI DAILY\nposted on 5 January 2019 at 11:13 pm Lomkholna: Myanmar, News, Sawltak, Thailand\nThailand gamsung ah Myanmar gammi nasem in aom pen tammahmah hi. Tualak ah 2018 kumsung bekbek inzong Thailand panin aki hawlkhia, aki ciahkhiasak, Deportation atuak Myanmar gammi 70,000 bang pha cih Myanmar Times pan kiza hi.\nHihvai tawh kisai in Bangkok khuapisung aom Myanmar Labour Attaché te’n Wednesday ni in Statement akhahkhiatna ah tua Myanmar gammi aki ciahkhiasak mi 70,000 tepen Thailand gamsung ah Legal takin naseptheih nading Permit bangmah tawineilo, Undocumented vive ahih manin aki ciahkhiasak hi ci’n genkhia uhhi.\nTuabang in aki ciahkhiasak te lakah amau thutawh Thai Immigration zumpi ah aki ap honkhat zong om uhhi. Permit bangmah aneihloh uhciangin Thai Immigration kumpi tungah ki ap masa uh a, tuakhit ciangin Thai kumpi thunei te’n Myanmar Government tungah apsawn in, akisam laidal teng aki bawlsak khitciangin Myanmar gamsungah aki puakkik tampitak om cihi.\nTuaban ah Thai gamsung muntuamtuam ah kumpi thunei te’n Crackdown bawlin tuahunsung inzong akimankhia illegal Myanmar workers tampitak kihel uhhi.\nThai leh Myanmar kumpi thunei te’n thukimna bawl uh a, tuabangin aki ciahkhiasak tepen Myanmar gamsung atun ciangin apaikiktheih nadingin akisam Documents te kibawlsak dinga, tuakhit ciangin Thailand ah paikik theiding uhhi ci’n Myanmar Labour Attaché U San Maung Oo in Wednesday ni in genkhia hi.\n2018 kumsung in Thai gamsungpan Myanmar Migrant Workers aki ciahsakte lakah mi 651 tepen Shan State sung aom Tachileik gamgi zui in aki ciahkhiasak ahihi. Tuaban ah adang mi 70,740 tezong Kayin State sung aom Myawaddy gammi zui in ki ciahkhiasak a, Tanintharyi Region sung aom Kawthoung Township gamgi zui inzong mi 3340 ki ciahkhiasak hi.\nTuabang in aki ciahkhiasak te lakah mi 246 tepen mihing kizuakna athuak “Human Trafficking” tawh kizom uhhi ci’n Myanmar Labour Attaché Office in genkhia hi.\nThai Labour Law kithu thukhunzui in gamdangmi khatpeuh Permit neilo in agamsung ah akimatleh liausum Thai Baht 5000 panin 50,000 bang ki liausakthei a, tuakhit ciangin agam ah ki puakkik sawnsawn hi. Tuabangin agamah aki puakkik tepen kum 2 khitciang bekin Thai gamsungah lutkik theipanding cih thukhun aom ahihi.\nTuabek thamlo, illegal Migrants te nasep aguankha nasepnei Boss tezong nasem khat ciangin Thai Baht 10,000 panin 100,000 ciangbang ki liausakthei hi.\nMore: Malaysia zuandingin apai Myanmar gammi 40 tak Thai gamsung ah kiman\nThailand kumpi thunei te leh agamsung aom Myanmar Embassy te pulakna ah Thai gam panin Myanmar gammi nasem mi 20,000 tabang khasim in ciahkhiaden uh cihi. Tuapen gamnih kumpi te Agreement tungtawn in aciahkhia uh hi a, tualak ah Thai gamsung aguklut illegal te kihelnailo hi. Sawltak #zomidaily\nPrevious: Malaysia ah leibat haulua pasal khat Bukit Bintang inndawn pan lengkhia in si\nNext: Mihingte’ tangthu tom le mailam thu ding ~ Pau Sian Lian


url: =Zawnna Zo, Hauhna Lel ~ Sia Kung Mung :: ZOMI DAILY\nposted on 13 July 2016 at 10:40 pm Lomkholna: Article, KungMung\nPu le pa hun lai in lokhawh ganvulh tawh na kivaak uhi. Sik malkhat zongzang loin sing, gua, bi tawh inn na lam uhi. Naangkhau peuh veihnam khau peuh na zang uhi. Naungekte zuha na muam uhi. Zozu, zuning cihte na limzat uhi. Vaimim le gatui anpi in na nei uh a, sa le sathau na tam nek lo uhi. Nikten puansilh zong zummawh selna khop ciang hi lel a, a haulua a zawnglua cih bang zong om khollo hi.\nAhau i cihte zong khawhsa mim le tang peuh khawisa bawng le sial peuh hau cihna hi lel hi. Pumpi tha saan in nisim nasem uh a cidam in khansau uhi. Tulai hauhnate tawh tehkak lehang hehpihhuai a bat hangin amau hun tawh kizui in kuamah na eng tuan lo uhi. Natna satna gilo tuamtuam zong tuhun bangin om se lo a, zawnna pen kithuak zo mahmah lel hi.\nHun thak sungah kizop khualzinna hong ol in muhna theihna hong tam ciangin minam dangte mah bangin anne tuidawn in i teng i silh ta hi. Sum le paai deihlua in luang kham liangin sep theih sep mawh i sem a, ahiciang khat zong i nei hi. Tua ciangin i zawnna thuak zo napi hauhna lelh hong kipan ta hi. Ei hunlai genthei kisa lua ihih manin i tate ei a bat ding utlo, milak ah a maizum ding uh ut lo ihih manin sum hogn nget zahzah uh piakna pan hauhna lelhna hong kipan hi. Ko hunlai tua bang hi ci-in tate thu i hilh hangin a bil sungah lut theilo in no hun tawh tuhun kibang nawnlo hong cih san uhi.\nPa in tuilu tuitaw ah sidek mangdek liangin sum zong hi. Inn ah nu le tate bek om hi. Nupilte phadawm lai hi. Nu haite in pasal’ zonsate tate tawh kidem bawl in a zatteh bei hak khollo hi. Nute gina phial leh zong tate in pate zahin kihta lo lel mawk hi. Innngakte in nusiat zah zah a beisak ciang a zongpa zong hong khasia pian hi. I nekkhak sun teng bek mah a meet hi cihdan lungsim hong nei a, akhualzinna ah nektheih nek mawh hong mal zihziah ta hi. Inn a tut zahzah a bei loh nading,sum a kikhol zawh nadingin tampipi a meet ding hong sem ta hi. Tuate meet mahmah napi, hong ukte leh Pasian in a deih hetlonasepte hita mawk hi.\nAmah zong Pasian’ tung leh pawlpi tungah kisuang sam ahih manin gan go in lungdamkoh kikhop la a, siate letsong tampi a piak teh upa bullam bang ngah lawh bilbel hi. Ahi zongin Pasian” piak hauhna hilo ahih manin innkuan sungah lungkhamna hong tung ta hi. Tate zong hilh loh khal loh in khangto ahih manin khamtheih guih theih tawh a sikhin ee a si kuan kuan ee hong hi ngeingai hi.\nNupate zong natna hoih lo ngah in a nupa un nang nong lawh hi kici tuak uhi. Hong man thei dingte thoih thoihna tawh bei thei dinga i up loh neihsa lamsate zong hong bei hithit ta hi. Innkuan buppi in a gamtang zo nangawn om nawnlo in sihni ding khutme sepa ngak kul ta hi. Cihtheih lai a tanaute, pawlpi mite koilam tung mang khin hiam muh zawh hi nawnlo ta hi.\nNi dang in khamtungah tai tampipi khe tawh pai zo napi tu in siksakol nangawn tuang nuam nawn loin setsakol (motor cycle) vive i zang hi. Nuam zauzau lua ahih manin i inn bang kheng liangin zato peuh han peuh hong tung sak ziau mawk hi. A lim a al ne zo lua kisa in naupangno nangawn thau kiahkuah in sikhang, zunkhum cih mah i ngah lawh liang hi.\nSatellite TV vive thuah in a hoihlo lam teng etteh kha ihih manin ngongtatna, paktatna hong khang hi. A hilo teng tawh hun bei ahih manin tate in biakinn koi lam cih zong thei nawnlo hi. Tan 8 tan 9 tungto napi bangmah hong theihloh ciang a tan 10 kum bawda i puak a, zekai luata hi. A theihna niamlua, zui zolo ahih manin hong taisim lel hi.\nZomite in thu ngaihsut huai ta hi. Tulai in pilna khangto lua ahih manin ahoih asia khang lua hi. Pilna tawh kop in Pasian’ thuman thutak tawh kituak in nek zon ding kilawm hi. Pasian in a hauhsakte lunggimna tawh piakhawm lo ci hi. Pasian’ piak a hilopi hauhna tawh zan nangawn ihmut nuam omlo, lunggim a om ding pen thupha hilo hi. Thuakzawh ding zong hilo hi. Pasian’ mai le mite’ muhna ah kisuanna a omlo nasep hoih vive tawh Zomi khempeuh hau in, hauhna thuak zo dingin Topa’n thupha hong pia hen! Sia Kung Mung (Ciimnuai)\nPrevious: Tui hamsatna hangin Ekbuktui zong dawnkik kultheiding\nNext: Tedim Lai leh Pau Khantoh Thu ~ Rev. Khup Za Go


url: =ZAM Thupuak :: 14 August 2016 :: ZOMI DAILY\nZOMI YOUTH ASSOCIATION (ZYA) ZUMPI LAM NA DING PANPIH NGETNA :: Dear ZAM Makaipite, A zahtak huai minam naseppih nu le pa, u le nau te aw, ZYA in kum 10 sungbang mi-inn sapin kisem toto himah le Mipih te hong hanciam pihna leh Pa Pasian thukimpihna tawh zum leitang i neizo tahi. Tun tua zum pen ahuang kia hiphot ahih manin Zuminn neihzawh nading Leitungbup a om Zomite kiang huhna kingen kawikawi a tua lak pan Malaysia a om Zomite khat le nih hong huh hong pan pih nuam hong om teh asum khak nading uh lah mat lehen atam tawh ZAM zum pan nong sansak theih nading un a lunggulhna hong pulak aom ciang kilung himawh ahih manin ZAM zumpi pan manlah mahmah ta le uh cin minampihte vaikhat nong puakpih nading un zahtakna lianpi tawh kong ngen uh hi.\n***ZYA thuvanpi Pa Kam Suan Mung, E- Mung hong ngetna tawh kizui in Zomi a it Malaysia a om zota ten hinna sisan a kipan, cimawh, dongtuak te kivaan na phualpi ZYA zumpi lamna ah thatang,hun manphate a pia theilo ten sumtha tawh nong panpih theihna dingin ZAM zumpan muanna lianpi tawh kong zawn uh hi.\nKHUADO Pawipi Mapan Khopding Zot na :: Zomi Ngeina Khuado Pawi picing takin ih bawlzawh nadingin sum leh pai tampi hongki samding ahih manin muanna leh lametna lianpi tawh Khuado Committee in anuai a bangin ma ih pankhopding kong zawn uh hi.\nKHASIM THUNGET KINEI THEI :: ZAM palai te khasim thunget pen August kha a dingin 11 August 2016 ni-in kinei thei a, Sentosa Zomi Inn kuan pawlpikem siapa ahi Rev. Suan Sian Pau in “Pasian kiang pan, Pasian hangin, Pasian a dingin” cih thu bul phuh kawmin thapiakna le nasepna sate tungah Feed -back piakna hongnei theiin thakingah mahmah hi. Topa’n siapa nuntak na hong zat sak semsem ta hen.\nSISAN GOSPEL TEAM TE ZAM AH HONG HAWH :: Rev. Niang Suan Cing makaih natawh Sisan Gospel Team te ZAM zumah hong hawh in thunget khopna kinei thei hi. Rev. Niang Suan Cing, Nu Ngiak Khan Dim, Sia Lang Za Mung, Sia Jonny Thawng Go Khup, Tg. Thang Sian Mung te tawh hong pai khawm thei uh hi. Zumpi pan in Zomi bup a dingin Pasian tungah thungetna kinei khawm thei hi. Topa’n a tate thupha hong pia semsem ta hen.\nSIA KHAIPI LEH ZAM BAWI ZAM HONG HAWH :: Yangon ICC pawlpi Khangno Pastor Sia Khaipi leh Zomi lasiam Zam Bawi Malaysia honghawh sung in Zumpiahi ZAM ah hong pai-in thapiak na hongnei thei a, ki lungdam mah mah hi. Topa’n a maban te uh ah hong ompih in hong zat sak semsem ta hen.\nSIA WILLIAM KAM KHEN PAU ZAM HONG HAWH :: Malaysia a om Catholic thu zuite avan dingin honghawh Sia William Kam Khen Pau in Zomi zumpi ZAM hong hawh in thupha piakna leh thungetsak na hong nei thei a, kilungdam mahmah hi. Topa’n siapa hong zat sak semsem ta hen.\nZOLIA/ZOTAANG KIDEM NA AH A LUT NUAM TE MIN SAZIAN KIPIA THEI TA :: Malaysia Zolia/ Zotaang lut nuam te A lunglut peuhmah tu akipan September 20 ni dong min kipia thei ta hi. Form pen ZAM zum ah fill up kha ding hi.\nIDOL KIDEM NUAM TE IN ZONG MIN SAZIAN KIPIA THEI :: Idol kidem nuam te-in hih a nuaia contact no. te ah min sazian kipia theita hi. Pa Suan No(Zomi Vocal Band) 017 265 8862, Sm Cii Cing 011 1282 8482. Hih idol tawh kisaiin thu le late a hun zui-in hong zasak toto lai ding hi ung.\nPAWLPI SENIOR PASTOR TE LEH KHUA MAKAI TE ZAM :: FREE CARD KINGAH LAI :ZAM in kumsim in man ngen loin Zomi khua kipawlna makaipite leh pawlpi kem Senior Pastor te ZAM zumah August 1st-31st sungteng nisim 9:00am-6:00pm kikal hunngahni khat peuh ah ZAM Free Card nonglak na ding un ZAM zum pan zah takna lianpi tawh kong zasak uhhi. A theikha nailo a om leh MZCA,ZCMC leh kipawlna tuamtuam te pan na hilh sawnsak un.\nZOMI LEAGUE TAWH KISAI :: 1. Tukpeng suiding team khatin akimawl theihna ding in Entrance fee 700, Deposit RM 300 ta hi ding a, August 21 ni anunungpen in min sazian ap ding hi. Amun ding :Astaka Sports Complex , PJ\nRHB Insurance kilei thei Lai :: ZAM zumpi ah nisim zumhon hunsung khempeuh in RHB Insurance kilei thei hi. Hih Health Insurance pen a deih khempeuh in kilei theilo a, UN Card neite bekin leithei hicih mangngilh kei ni. Insurance leina dingin UN card copy, omna inn address cihte kisam ham tang hi. UN card a nei zongin kum (60) val sa te in ki lei thei lo ding hi.\nRHB Soft Launch :: RHB Insurance tawh kisai in a cian zaw in telnopna I neih leh I biakinn te ah kisam thei hi. Amau hong pai in hih RHB tawh kisai hong tel gen ding uh hi. A sam nuam I om leh zum ah hong zasak un.\nZOLIMTUI ANNSAI THAK : Zolimtui annsai ZAM zum nuai-ah 8:00am pan 7:00pm dong kihong hi. UN ah vai tuamtuam neite in Zo ann mah hong delh ham tang un cih hong zawn ing. Innkhan sap nuam a om leh zong kisap thei hi. Hih annsai ah Zongei na ann tuamtuam kingah thei ding hi. Pa Mang:018 2021 216\nCAMP PAN KAWLGAM CIAH DING TE SUMPIAK KUL NAWN LO : Tulaitak in Malaysia camp te sung pan kawlgam ciah ding CI a kia sate sum piak kulloin ciah thei uhhi. Hih a ciahtheihna dingun kawlgam kum pi leh BMF(Brighter Future Myanmar) foundation te thu siam natawh ahihi.\nNA HOIH NOP LEH Aungnandaw(2) :: Hair saloon, makeup kizep/kipuah sammeet Design tuamtuam te a lunggulh te’n nisim in sai kihong den a hih manin Zomi a kuamah khempeuh hong theisak phapha ung.\n1. KL SDA pawlpi RM50\n2. Ngalzang Khua kipawlna RM50\nPa Go Suan Khai(Lalta) RM 350 (ZYA Zum a ding)\nPrevious: Mihoih sumbuk ngakpa leh US nupi khatin a suai a zuakna thu\nNext: Zomi le Pilna ~ Dr. Do Suan Mung\nLung dam mah” hi, Atheih y thu te a hun” in nong khah khiat man un..


url: =LESSON 8 August 14–20 ~ MUC\nLESSON 8 August 14–20\nAdmin 11:42:00 PM Articles, Sabbath School Lesson\nTawldam Dingin Suahta\nTu Kaal Sung Sim Ding: Mark 2:1–12, 1 Kum.18, 1 Kum. 19:1–8, Matt.\n5:1–3, Isa. 53:4–6, 2 Kum. 2:11.\nKAMNGAH: “Topa, ka khuavak leh hong honpa ahi hi. Kua kihta ding ka hi hiam? (Late 27:1).\nJesuh in hih leitungah hong nuntak sungin amah tawh kizom mi a tamzawte pen natna nei mite hi; khat veivei ciangin a si dekdek mite hi. A dam lo mite in damna a ngah nading uhleh a gim mite in tawldamna ngah nadingin Jesuh kiang vazuan uh hi. Amah a zuante khempeuh in damna leh tawldamna a ngah uh hi.\nKhat veivei ciangin Jesuh in a dam lo mite tungah damta un, ci-in thupia ziau-in amaute in damna ngah uh hi. Khat veivei ciangin a dam lo mite lawngin lamdang takin amaute in damna a ngah uh hi. Khat veivei ciangin ama kiang hong pai a dam lo mite Amah in sawl khia-in tua bangin a pai kawmkawmun amaute in damna a ngah uh hi. Jesuh in pasal, numei, naupang, Jew, Jew mi hi lote, mihaute, mizawngte leh huh ding nei lote a damsak hi. Tuate lak pan a siahuai penpente in mi paakte leh mittaw-te hi; Jesuh in a damsak zawh loh natna bangmah a om kei hi. A si khinte nangawn a nungta- kiksak hi.\nTu kaal sungin damsakna tawh kisai a kibang lo thu nihte i en ding hi. Khatna-ah natna nei khat in ama tha tawh Jesuh kiang zuan zo lo hi. Ama natna in mikim muhtheih hi. A dang khat leuleu pen a dam lo tawh kibang lo hi; kuamah in amah pen cina dingin ngaihsun lo hi. Anihun damna ngah uh hi.\nGimna leh thuakna siksanin tawldamna thu i enpha ding hi. Hih thu in Khristian kalsuanna-ah i pelh theih loh thu khat hi. Dam nading thunget Pasian in ahong sanloh ciangin bang thu om hiam? Tua hi-in bangci bangin tawldamna ngah thei ding i hiam?\nDamna Pia Tawlngakna\nTawlngak hun i kisap mahmah hun in i damloh hun hi. Pumpi in thahatin natna ado zawh nadingin pumpi tawlngakna kisam hi. Eite in lungsim tawlngakna zong i kisam hi. Sihna gil hi khol lo lutangnatna leh lungkhing natna a om ciangin lungsim ngaihsutna tawlngak hithiat ding kisam hi. Lum hithiatin bangmah ngaihsun lo ding hi mah taleh tua bangin i lungsim in tawlnga hithiat thei lo hi.\nKhat veivei ciangin natna gil i tuah ciangin ihmu thei lo-in lungkhamin i om hi. Dam zo ding leh dam zo lo ding thei khol lo ihih manin patau-in bang hang hi ding hiam, ci-in ngaihsutna hong tam semsem hi. I nunzia mahmah in cidamna tawh kituak kha lo hi ding hiam? Abeisa kum 20 hunlai-a zatui zatang nekna hang maw? Nidangsangin thau lua maw? Kuamah hong theihpih loh mawhna hangin Pasian in hong cina-sak hiam, cih bangin ngaihsutna tuamtuam hong lut hi.\nMark 2:1–4 sim in. Bang thu piang hiam?\nPumzaw mipa in thu The Desire of Ages laimai-ah 267–271 Ellen G White in a genna-ah tua mipa in gamtatsiatna tawh kidim ngei mi khat hi. Ama mawhna in pumzaw natna piangsak hi. Ama mawhna hangin natna ngah ahih manin koikoi-ah pai-in a kibawl hangin dam zo lo hi. Mawhna hangin natna kingah hi, cih pen mi tampi in a pom uh ahi hi. Kua mawhna hang hi ding hiam, cih pen i lungsimah a om den khat hi. Siatna khat i bawl khakleh i vawh bangin a at kik ihi hi. Mi khat in a tatkhialh leh ama tatkhialhna tawh kizui-in a liau kul hi. Ahi zongin tua bangin mawhsakna in natna panin damna pia lo hi.\nPasian in nate a piansakin natna, gimna leh thuaknate kihel lo hi. Natna in mawhna om khit ciangin hong lut hi. Tua hangin Pasian in cidam nading lampite hong hilh hi; cidam leh nunna bucing zaw hi. Ahi zongin mawhna leh natna tawh kidim leitungah i nuntak laiteng bangbangin cidam nading thukhunte i zui zongin natna tawh kipelh thei kuamah a om kei hi.\nLungdamhuai thu khat in cidam hun hi taleh nat hun hi taleh Pasian in tawldamna hong pia thei hi. I tatkhialhna hangin natna i thuak kha hi taleh, midang khat khialhna hangin natna i thuak kha hi taleh, suahpih damlohna hi taleh i phawk ding thu in mawhna tawh kidim leitungah a nungta ihih manin natna i thuak hi. Pasian in tawldamna i ngahzia ding a thei hi.\nA damlo mi khat a om ciangin ama mawhna hangin cina hi, ci-in mawhsak ding hoih lo hi. Ahi zongin khat veivei hun ciangin natna a dam nadingin natna piangsak a zungpi i theih ding bang hangin thupi hiam?\nA Zungpi Dam Nading\nPumzaw mipa in Jesuh kiangah hong pai ciangin mi khempeuh in Jesuh in hih mawhnei mipa a damsak ding hiam? A natna in mawhna hang hi, ci-in a pulaak ding hiam? Koi bangin Jesuh in pumzaw mipa damsak hiam? Amasa penin Jesuh in tua mipa ading bang sem hiam? Mark 2:5–12.\nNatna a pian dingzia a hong khiat mateng natna omlam i thei kei hi. Natna pianzia (symptom) pen natna zungpi kisa pahpah ahih manin natna zungpi dam nading kibawl kha lo-in natna pianzia kilangsak (symptom) bek dam hi; tua pen damna taktak kisa-kha hi. Jesu in natna a damsak ciangin tua bang hi lo hi. Jesuh damsakdan in lamdang hi. Amah in gimna kipatna, leh natna zungpite thei ahih manin a zungpi panin natna a damsak hi.\nPumzaw mipa in thakhatin damna ngah pah hi; damsiangtho hi; natna zungpi panin damna ngah hi. Pumzaw mipa in ama natna hangin gimna sangin mawhna vangik leh Pasian tawh kikhenna hangin gimna a thuaklah zaw hi. Pasian sungah a tawldam mi in leitung siatna hangin taksa natnate a kantan zo thei hi. Tua hangin Jesuh in natna zungpi damna pia hi; tua in mawhmai-na hi.\nJesuh in mawhmaisak hi, cih thu a zak uh ciangin biakna makaite in lamdangsa uh hi. Amaute lungsim in Jesuh a mawhsakna thu Jesuh in a theih ciangin, amaute thu a dong hi.\nMark 2:8, 9 sim in. Laitheite tungah bang thuhilhna kipia hiam? Jesuh in bang thu buaipih hiam?\npusuak thu in nate piangsak hi. Ama vanglian thupiakna hangin nate hong piang hi (Pian.1) Mit tawh mawhmai-na kimu thei lo hi mah taleh mawhmai-na i ngah nadingin man tampi kipia hi. Mawhmai-na i ngah nadingin Pasian Tapa in singlamteh tungah sihna hong thuak hi. Tua lo adang na khempeuh in anihna hi pah hi.Mawhmai-na vangliatna leh mawhmai-na tawh nuntakna a lahkhiat nadingin Jesuh in pumzaw mipa damsak dingin a khensat hi.\nPasian in amasa-in mawhna maisak masa hi; hih in damna taktak ngahna hi. Tua ciangin taksa damna in zuipah hi. Pumzaw mipa bangin eite in taksa damna i ngah nadingin thawhkik ni hong tun dong i ngak kul hi. Gimnate lakah eite Honpa in Ama itna, hehpihna leh mawhmaisakna sungah tu-in zong a khamuang dingin hong deih hi.\nPasian in i thungetnate hong pia pah kei taleh koi bangin tawldamna leh lungnopna mu thei ding i hiam?\nLeitung Cidamna Kipawlna ( World Health Organization (WHO)) pulaakna- ah kum khatin awn zathum bang cinate natna bang natna hi, cih kithei zo lo hi, ci uh hi. Natna tampite a bulpi in lungkiatna panin hong piang natna hi. Ahi zongin Khristian biakna sungah lungkiatna thu kigen khollo hi; bang hang hiam cihleh lungkiatna pen upna neihlohna bangin kingaihsun pahpah hi. A tawpna-ah Khristiante in lungdamna leh lungnopna tawh a kidim ding mite hi lo hiam? Tua hi-in lungkiatna pen Pasian tawh kizopna-ah a kisam\nkhat om hi, ci-in ngaihsun uh hi.\nMi tampi in hih pen man lo hi, ci uh hi. Khristian citak mi tampi in lungkiatna, khat veivei ciangin dahna lianpi thuak uh hi; tua bang ciangin amaute in upna neih lohman, ahih keileh Pasian muanna neih lohman hi lo hi. Late Bu sung sim lehang Pasian mite in gimna, lungkiatna tawh kipelh lo ahihlam kimu thei hi.\nKhat veivei ciangin lungkiatna pen damdamin phawkkhak loh khatin hong lut a, i theih ciangin lungkiatna sungah i awk khin hi. Khat veivei ciangin manlang takin hong tung a, pumpi gimna, omdan tatdan nopsak lohna tungtawnin hong kilangkhia hi. Gentehna-in Carmel Mual tungah zawhna a ngah khit ciangin, Pasian kamsang mi citak Elijah in lungkia mahmah ahih manin lungsim leh pumpi in thahatna bangmah nei nawn lo hi.\nElijah in vantung panin Pasian in meikuangkhiat nalamdang amuh sawtnai lo hi (1Kum. 18). Ama thungetna Pasian in dawngin kum thum sung guahzu lo-in kial tung hi. Bang hangin Elijah in Jezebel kampau-na hangin lau-in taimang hi ding hiam? 1 Kum. 19:1–5.\nElijah in sun leh zan tawlcip hi. Tua kawmkalah ama nuntakna in lauhuai dinmun tung ahihlam a zak sawnsawn ciangin a lungkiatna hong lian semsem hi. Baal kamsangte in thahna a thuak laitakun Elijah om hi; amah mah in zong kamsang kimkhat that mai thei hi (1 Kum.18:40). Tua bangin thuman tawh na kisemte mu-in amah mah kihelin that ahih leh zong,tua bang kithahnate amuh ciangin lungkhamna tawh kipelh thei lo hi..\nTua hi-in Elijah in tai dingin kipan hi. Eite in zong khat veivei ciangin lungzinna pan suahtak nadingin i duh khat ne-in dawn cih bangin i om hi. Ahih keileh sun leh zan ihmu cih bangin i om hi. Khat veivei ciangin nasepna khel, ahih keileh omna inn kituah cih ahi zong a tuamtuam kikhelna i nei hi. Khat veivei ciangin nasep zawh ding hanciamin khawl man lo-in gimna leh hamsatna i thuak a, nopna tawh kipelh hi. Tua bang hun ciangin mi tampi in zatui zatang tungah kinga uh hi; gimna, lungkhamna tawh kipelh nading lampi zong uh hi. A tawpna-ah tua bangin gamtatna in gimna zungpi damsak zo lo-in a puatham natna bek dam ahih manin gimna hong suak kikkik hi. Buai-na zungpi a sih keileh buai-na khat khit khat in hong behlap ding hi.\nTai-zawh Nading Tha Nei Nawn Lo\nElijah in gim lua-in tai zo nawn lo hi. Tua ahih manin amah in thungenkik hi. Hih thunget in Carmel Mual tunga Baal kamsangte leh siampite, kumpi nasemte leh mihonpi mai-ah upna tawh kidimin a thungetna tawh kibang nawn lo hi (1 Kum. 18:36, 37) Tu-in lungkia-in thungetna tomno khat hi.\n1 Kum. 19:4 sungah Elijah in a pate sangin hoih zaw lo ahihna pulaak hi.\nTua thu-ah bang thu pulaak hiam?\nA tawpna-ah Elijah in kisuanna tawh kidim hi. Tua bangin mundang khatah tai-in a vabelhna hangin Israel sungah khanlawh nading khaktan ahihlam phawkkik hi. A mite lungkia-sak ahihlam zong phawk hi. Ahi zongin bangmah sem thei lo, cimawh ahihlam zong kiphawk hi. Hih bangin a beisa thute a ngaihsut ciangin ama nunzia, a mipihte gamtatnate a ngaihsut ciangin lunggimna lianpi thuak hi.\nEi le ei kisittelna in khat veivei ciangin buai-na lianpi i thuak kha thei hi. I hihna taktak kimu thei hi lehang lungkiatna tawh kidim hun om thei hi. I nuntakna in mawhna siatna tawh kidim khin hi taleh, Khrih sungah i om ciangin Pasian in Khrih amuh bangin ei zong hong mu hi, cih kamciam hangin lungdamhuai thu hi lo hiam? Hih sangin lametna lian zaw om lo hi; upna tawh Khrih diktansakna i ngah thei hi ( Phil. 3:9.)\nBangbang ahi zongin lungkiatna in nunna nangawn susia thei hi. Tua bang hun ciangin sihna in lungkiatna pan suahtakna lampi bangin kingaihsun kha thei hi. Elijah in tua bangin ngaihsun hi. A lungkiatna pualah hi.‘Ka nasep kicing khin hi; Topa tungah tu-in ka nuntakna hong la in. Bang hang hiam cihleh ka pu ka pate sangin ka hoih zaw kei hi, ci-in thungen hi (1 Kum.19:4).\nLungdamhuai thu in Damsakpa in Elijah mawhsak lo hi. I lungkiatnate sangin Pasian in a hoih zaw thei hi.\n“Khat veivei ciangin eite Honpa hong itna leh a hong hehpihna i phawk kha kei hi. Ama ompihlam i phawk kha kei hi; ahi zongin Ama itna khut in hong lenin hong hehpih hi” Ellen G. White, Steps to Christ, p. 97.\nPasian in i kalsuan nading i lampi sau hi, cih thei hi (1Kum. 19:7); ahi zongin khat veivei ciangin i tai-na panin i khawl ding hong ngak hun zong om hi. Tua ciangin Amah in hong huh hi.\nKhat veivei ciangin tuikia khat in cimawh lua ahih manin amah ahon ding khat hemkhia kha thei hi. Tua bang hun ciangin amah a hun ding mi in ngak photin, khuaphawk nawn lo-in a om ciangin honkhia thei pan uh hi.\nAnuai-a Lai Siangtho munte in lametna leh tha bang hong guan hiam?.\nLate 34:18, Matt. 5:1–3, Late 73:26, Isa. 53:4–6?\nPasian in Elijah in a tai-na hangin a gim a tawllam thei hi. Elijah in pumpi taksa a gimna, a tawlna banah tua sangin a lian zaw gimna- lungsim vangik pua-in gimna tawh kidim om hi, cih Pasian in thei hi. Tua zawh kum za tampi khit ciangin Jesuh damsak pumzaw mipa bangin, Pasian in Elijah tungah tawldamna guan hi. A tawpna-ah amah in ihmu hithiat thei-in tha thak a ngah hi. Tua bek tawh a khawl hi lo hi; Pasian piak tawldamna in khat vei tawldamna bek hi lo hi. Pasian sungah tawldamna in damna tawh tonkhawm hi; a hoih lo ngaihsutna leh zongsatna hoih lote damdamin hong bei ding hi. Pasian in nawhsa takin damsak lo hi.\n1Kum. 19:5–8. T-in Elijah in koi-ah pai hiam? Bang hangin pai hiam?\nA tawlngak khit ciangin Elijah in tai-kik leuleu hi.Ahi zongin tu-in Pasian in a tai-na mun khelsak hi. Mawhna tawh kidim hih leitung nunzia leh leitung in hong lungkiatsak thei ahihlam Pasian in thei hi. Amah in gimna pelh nuamin i tai-na hong thei hi. Ahi zongin Amah in i tai-na mun ding lam hong lak hi. Lungkia-a tawh kisia-in i om ding sangin Amah vazuan ding a hong deih hi. Amah zuanin i tai nakleh “ Ama hong hopihna awneem a za thei dingin a hong hilh nuam hi (1 Kum.19:12), tua in eite tawldamna hong pia ding hi.\nElijah in thoto-in Pasian tawh kimu dingin a pai nading tha leh ngal nei nawn lo hi. Pasian in Amah tawh a kimuh nadingin Elijah thaguan hi; a hoih zaw lametna a guan hi. Elijah in munphiahkung nuai-ah lumin a om laitakin si nopna lungsim tawh kidim hi. Amah in a hun hoih khempeuh beimang hi, ci-in ngaihsun hi. 1 Kum.19:15, 16 and 2 Kum.2:11 sim in. Elijah adingin bang thupha kikoih hiam?\nPasian in Elijah maingat hunte in thu hoih tawh kidim hi, cih thei hi. Amah in Pasian tawlngakna leh Ama hilhna bangin a kalsuan ciangin kamsangpa tungah damna hong tung ding hi ta hi. Kumpi semdingte sathau- nilh kullai hi;ama khit a kumpi sem ding tel ding kisamlai hi. Pasian in Elisha thei hi; amah in Elijah tawh pata bangin kizopna nei ahihlam thei hi. Elijah in upna tawh vantung panin meikuang ngen ahihlam Pasian in thei hi (2 Kum.1:10). Elijah adingin munphiahkung nuai-ah lungkia-in sih ding sangin sakol leeng meikuang tawh laktohna ngahin vantung tawldamna ngah hi.\nBangbang dinmunah om taleng Pasian huhna zongin lungkia lo-in om\nding Elijah nunzia tungtawnin i nuntakpih ding thu om hi lo hiam?\nNgaihsutbeh Ding: “Tatsat lo-in a kikhel hun sungah a nungta mite ihih mah bangin kikhelna i nawkkha den hi; hih kikhelnate in lungdamna a piansak mah bangin lungkiatna hong tun kikhelna zong i tuak hi. Ahi zongin tua kikhelnate in Pasian in mihingte tawh ahong kizopna a khel thei kei hi. Amah in zanni, tuni hi taleh cikmahin a kikhel ngei kei hi.Ama hong itna tungah muanmawhna a nei lo dingin ahong sawl hi.” Ellen G. White, In Heavenly Places, p. 120.\nNa ut a na ut kei zongin Jesuh mitsuan tawntung inla, upna tawh ki-ap in. Ama tha muang in. Na thungetnate in Pasian tokhom zuanin a kahtoh mah bangin mainawt inla kalsuan in. Kamciam hong pia Pa in ciampel ngei lo hi. Dahna, lungkiatna na thuak zongin na lungsim tawh Amah phatna lasasa in. Amah in na thuakna a hong mu hi; lungzinna khuamial lak panin khua hong vak ding a, nuamna ni hong tangin dahna meipi hong theng ding hi. Khuamial vangiatna panin khuavak sung Ama ompihna na ngah ding hi.” Ellen G. White, Selected Messages, book 2, pp. 242, 243.\n1. Lungsim natna neite ahih keileh lungkiat natna neite a dam kik nading uh huh ding hamsa hi. Bangci bang lampi tawh pawlpi in tua bang natna neite muibun takin panpih thei ding hiam?\n2. Pasian mai-ah thuman ding leh lungsim khempeuh suahkhia ding hamsa kisa ciat hi. Late sung en kawikawi inla, Late gelhpa in Pasian mai-ah bangzahin a lungsim khempeuh sungkhia hiam? Koi bangin i pawlpi tungah citak thuman thei-in kineihkhem lo-in om thei ding i hiam?\n3. Lungkiat hun ciangin thunget ding hamsa hi. Tua bangin lungkia-a thungen zo lo mite adingin thungetsakna vangliatnate na lawmte tawh kikum in.\n4. Banghangin upna in lungsim ngaihsutna (feeling) hi lo hi, cih i phawk ding thupi hiam? Lungkia-in, lawpna bei-in, lau-na leh lunghimawhna in Pasian muanlahna ahih keileh upna neihlohna hi pah lo hi. Pasian up lohna leh muanlahna hi lo-in lungkiat hun, lawpna neihloh hun, lau-na leh lunghimawhna thuak kha zel hi lo i hiam? Hih bang hun ciangin bangbangin hamsa taleh upna lenkip tinten ding thupi mahmah hi lo hiam?\n5. Mawhna tawh kidimin natna satna na thuak hangin pumzaw-natna nei mi in damna a ngahna tungtawnin lametna bang na nei hiam?


url: =Saudi Arabia ah Kawlgammi numei khat sihdan kipia :: ZOMI DAILY\nposted on 12 January 2015 at 11:31 pm Lomkholna: Myanmar, News, Sawltak, World\nMecca pen Muhammad suahna mun hi a, Muslim te’n Holy City acihna mun ahihi.\nSaudi Arabia gamsung ah naupang athat Kawlgammi numei khatpen amawhna kilangh ahih manin sihdan tuak a, a ngawng kitat cih Saudi Press Agency pan kiza hi.\nSaudi Arabia gampen Muslim biakna akhauh mahmahna gamkhat hi a, tukumsung bekbek in sihdan akipia mi 7 phata hi.\nSihdan athuak numeinu minpen “Layla bint Abdul Mutaleb Bassim” hi a, kum 6 bek aphapan apasal ii azi masa tawh atanu thahsak ahih manin, amanzong sihdan atuak ahihi. Muhammad ii suahna Muslim te’n Holy City ci’n aminthansak mahmah Mecca gam ah a ngawng kitan in sihdan kipia hi.\n“Layla bint Abdul Mutaleb Bassim” pen Burmese Nationality kici a, ahi zongin Rohingya Muslim Community pan ahihleh ahihloh pen ki gencianlo hi. Ahi zongin Muslim bel hilimlim dinghi.\nAthahsak alawmpa tanu minzong “Kalthoum bint Abdul Rahman bin Ghulam Gadir” hi a, hih naupang zong Burmese Nationality in ki ciamteh hi.\nKum 6 aphapan hih naupangno pen anukik in munphiah tawh satgawp in, a numei vankhawng holhsakgawp hi ci’n thunei te’n genkhia hi.\nRohingya te pen UN (United Nations) in leitung ah bawlsiat athuakpenpen minamneu khatin ciamteh uh a, ahi zongin hih mite pen agamtat uh hoihzungzung khollo a, Zomi te’n ki hehpihpen khollo khading hi.\nKawlgam kumpi te nanawng in hih Rohingya tepen gammi dingin deihhetlo uh a, amaupen Bangladesh gampan hong guklutsim ahi uh cihsanziau uhhi. Kawlgam ah Rohingya mi 800,000 bang phading in kigenkhia hi.\nSaudi Arabia gam aom Myanmar Embassy nanawng in hih sihdan athuak nupinu pen ama ii Passport kamuh tektek lohbuang un Myanmar Citizenship ahihleh hihloh ka gencian theikeiding uhhi cihsan hi.\nSaudi Arabia gamsung ah thagum hattawh mawhpihna (Rape), mi thahna (Murder), thuzuihna leh upna nutsiatna (Apostasy), hiamtawi in mivan thagum suhna (Armed Robbery), guihtheih khamtheih zuakna (Drug Trafficking) cihte pen sihdan apiak ngekngek uh ahihi. Tuabang tawh sihdan apiak pen 2013 kum in mi 78 pha a, 2014 kum in mi 87 pha hi.\nIran leh Iraq gamnih te ah sihdan akipia pen hihsang in tamzawlai a, Saudi Arabia pen sihdan piak atampen thumna ci’n Amnesty International te’n ciamteh uhhi. ZD Sawltak\nPrevious: Kipawlkhop Hun Hilo, Kipawltheih Hun Hizaw\nNext: Luahsuk mawhna’ sukkhakloh Jesuh suah lungdamna


url: =LESSON 3 Jan. 12 – 18 KHUAPI SUNGA PASIAN’ MITE ~ MUC\nLESSON 3 Jan. 12 – 18 KHUAPI SUNGA PASIAN’ MITE\nAdmin 8:51:00 PM Articles, Sabbath School Lesson\nLESSON 3 Jan. 12 – 18\nKHUAPI SUNGA PASIAN’ MITE\nTu Kaal Sung Sim Ding: Mang. 2: 8 – 29; 3:7 – 11; 14: 12, 3: 1-6, 14 – 22; Isa. 61: 10\nKAMNGAH: “Tua ahih manin zak nading bel a neite in Kha Siangtho in pawlpite kiangah a gen thute na za un, ci-in gen in,” a hong ci hi. Mangmuhna 3: 22\nJesuh in Patmos tuikulh a om John tungtawnin pawlpite Ama thute pulaak hi. A masa-in tua thupuakte in John hunlai pawlpite tungah kizasak hi-in, ahi zongin Khristian khempeuh aa dingin zong pulaak hi. Tua thupuak khempeuh sungah thu 6 kimu hi. Jesuh in pawlpi a min ciat uh tawh hopih masa hi. Tua khit ciangin “Jesuh’ thugente hih bang hi,” cih hopihna kammal leh Amah leh amah kipulaak masa hi. Pawlpi khat ii kitangsapna tawh kizui-in Jesuh in Ama hihna pulaak hi. Jesuh in pawlpi khat ciat tuah hamsatnate panin honkhia thei ahihna thu pulaak hi. Tua zomah pawlpi khat ciat ii hoihna a pulaak khit ciangin a kicinlohnate panun kicin theihna lampi hilh hi.\nA tawpna-ah Kha Siangtho’hopihna zui-a zawhna ngah mite ngah ding thupha kamciamte kipulaak hi. Bang bang dinmunah om uh hi mah taleh Jesuh in amaute kicinlohna khempeuh kicingsak thei ahihna pulaak hi. Tua bang mahin tu-in zong eite kitangsapna khempeuh hong kicingsak thei hi, cih hong hilh hi.\nSmyrna leh Philadelphia Aa ding Khrih’ Thupuakte\nA nihna leh a gukna Jesuh in a thupuak in Smyrna leh Philadelphia pawlpi tungah thupuak hi. Hih pawlpi nihte in taai-thuhilhna ngah lo uh hi. Smyrna in a hau khuapi leh a hoih khuapi khat hi. Ahi zongin emperor ( gam ukpi) biakna limzat mahmah hi. Hih thupiak a zui mite in bawlsiatna, sihna dong thuak uh hi.\nMang. 2: 8-11 sim in. Koi bangin Jesuh Syrmna omzia tungtawnin bang thu pulaak hiam? Pawlpi dinmun koi bang hiam? A thuak khak ding uh a lauhuai thu Jesuh in bang hilhkhol hiam?\nSmyrna tung a thupuak in Roman kumpi’ bawlsiatna a thuak, Sawltakte khit pawlpi hun sung zong huam hi. Mang. 2: 10 sung “ ni 10” in Diocletian makai-in pawlpi bawlsiat a kipat AD 303 – AD 313 dong limcingin, Constantine the Great in Edict of Milan a piak ciangin bawlsiatna bei-in Khristiante in suahtakna ngah uh hi.\nA gukna pawlpi Philadelphia (sanggam ki-itna) hi. Hih khuapi in vanzuak vanlei-na phualpi, nitumna gam khempeuh leh nisuahna gam khempeuh kizopna khuapi hi. Greek pau kizat mahmahna khuapi khat zui-in Lydia leh Phrygia ngei-na limtak a zui khuapi khat hi.\nMang. 3: 7 – 13 sim in. Koi bangin Jesuh in hih pawlpi omtawh kituakin bang hilh hiam? Jesuh in “Na thaneem hi” ci-in a pulaak ciangin hih pawlpi’ dinmun bang pulaak hiam? Jesuh in bang kamciam pia hiam?\nPhiladelphia pawlpi aa dingin Jesuh thugente in AD 1800 -1900 huam sung a om pawlpi dinmun pulaak hi. Hih pawlpi in a pia khuavak, Topa’ kammal bangin nungta uh hi (Mang. 3:8). Hih hun sung a om pawlpi in mun tuamtuamah lawptakin hotkhiatna thu puak kawikawi uh hi. Tua bangin lungsim takpi tawh a nasepna uh tungtawnin thu-um mite sungah Pentecost khit a om ngei nailo khanlawhna hong tung hi.\nPergamum tungah Khrih Thupuak\nPergamos (Pergamum) in pagan (milim) biakna phualpi khat hi. Greek pasian Asclepius, damna pasian biakna phualpi hi. Gulpi in hih pasian limcing hi. Mun tuamtuam panin damna ngah dingin hih khua zuanin kipai hi. Smyrna mah bangin Pergamos zong emperor bia pelmawh uh hi. Hih khuapi “Satan teenna mun” in a tokhom omna khuapi sungah Khristian mite zong teeng uh hi.\nMang. 2: 12 – 15 sim in. Koi bangin Jesuh in hih pawlpi tungah Amah le mah kipulaak hiam? Pahtakna bang thu pulaak hiam?\nPagan biakna tawh kidim ahih mah bangin Pergamum pawlpi in a pua pan hi taleh pawl sung pan hi taleh ze-etna thuak hi. A tam zaw in thuman sungah kiptakin nungta uh hi taleh Nicolaitans kici mi kimkhat in bawlsiatna tawh kipelh nadingin pagan (milim) biakna zui uh hi. Hih mite in Balaam gamtatna zui-in, Kamciam Gam zuanin khualzin Israel mite lampialsak hi (Gam. 31: 16). Hih mite in gimna, bawlsiatna tawh kipelh nading lampi zui uh hi.\nMang. 2: 16, 17 sim in. Bang in amaute upna hatsak ding hiam? Jesuh in kamciam bang pia hiam?\nPergamum tunga kipulaak thute in AD 313 khit pawlpi aa dingin zong kipulaak hi. Khristian biakna in pagan biakna tungah zawhna nei hi mah taleh pawl sungah pagan biakna tampi hong lut hi. Thu-um mi kimkhat in lungkia lo-in hotkhiatna thu-ah citak uh hi mah taleh AD 400 – 500 sungin thuman langpanna leh pawlpi upna kiam hun hi. Hih hun sungin pawlpi in thuman leh thuman lo helhzau hi.\n“Keima Thu” nial lo cih thu in bang pulaak hiam? (Mang. 2:13; 14: 12). Lauhuai-na, upna pan lampialna a kipan sihna ding kawmkalah i upna phungpi leh tua upna sungah mainawt ding bang hong hilh hiam?\nThyatira tungah Khrih’ thupuak\nKhua dangte bang lo-in Thyatira in khua thupi, khua lian hi lo hi. Vanzuak, vanlei-na khua khat hi. Sumbawl sumzong ding, ahih keileh nasep khat peuh a zong mi khat in, hih tawh kisai kipawlna-ah a kihel kul masa hi. Hih kipawlna-ah a kihel ciangin, biakpiakna a kipan pawlmite sep bangbang a zuih kul a, a tam zaw numei pasal paktatna tam hi. Tua bangin pawlmite tat bangin a zui lo mi pen pawlmi hihna pan hemkhia uh hi. Thyatira sunga om Khristiante in hotkhiatna thuman kiptakin zui ding maw, ahih keileh khua sung mite om bangin om ding maw, cih thu deihtel thei uh hi.\nMang. 2: 18 – 29; Dan. 10:6 sim in. Koi bangin Jesuh in Thyatira tungah kipulaak hiam? Thyatira pawlpi in phatna bang nei-a, bang hamsatna nei uh hiam?\nPergamum tawh kibangin Thyatira zong pagan (milim) biakna tawh kihelhzau hi. “Jezebel” in Ahab Kumpipa zi hi-in, Israel mite lampialpih hi (1Kum. 16: 31 – 33). Jezebel in upna lampialpih hi, ci-in Jesuh in pulaak hi. Jezebel’thuhilh a zui mi in Jezebel tawh a mawh hi pah hi.\nThyatira pawlpi dinmun in Middle Ages – AD 600 - 1500 huam sung a om pawlpi’ dinmun pulaak hi. Hih hun sungin pawlpi a buai-sak thute in pawl pua pan hi lo-in, pawl sung panin Pasian’ sawlna ka ngah hi, kici mite in pawlpi buai-sak hi. Hih hun sungin Lai Siangtho sangin ngei-na thupi-zaw sak uh a, Khrih siampi sepna nialin, mihing tungah kinga uh hi. Sawltak, misiangtho-te’ guh leh na tuamtuam bia uh hi. Gamtat hoih tawh hotkhiat ngah dingin hanciam uh hi. Hih bangin pawlpi’ thukhun a zui nuamlo thu-um mite in bawlsiatna leh thahna thuak uh hi. Kum zalom tampi sung hotkhiatna thuman kithei lo hi (Dan. 7:25).\nMang. 2: 25 “Kong pai dongin na upna lenkip in”cih thu ngaihsun in. Mimal hi taleh pawlpi aa dingin nuntakpih ding thu bang hong hilh hiam? I letkip ding thu Jesuh kiang pan bang i ngah hiam?\nSardis tungah Khrih’ thupuak\nSardis in minphatna nei pawlpi hi. Ahi zongin Rome uksungin Sardis in a vangliatna kiam hi. A beisa thute hangin Sardis khuapi in hauhna, nopsaknate tawh kidim hi taleh tu-in a vangliatna bei hi. Hih khuapi in mual kentung khat a om hi-in, kuamah pai mengmeng thei lo hi. Tua hangin Sardis khua mite lungmuang uh hi. Khua-cing kuamah koih lo uh hi.\nMang. 3: 1-6; Matt. 24: 42- 44; 1Thess. 5: 1-8 sim in. Sardis in Amah tawh a kizopna hoih a neih nadingun Jesuh in thu thum bang hilh hiam? Sardis khua omzia tawh kizui-in koi bangin Jesuh in ‘pilvangin om un”ci-in hilh hiam?\nJesuh in Sardis pawlpi sung a om thu-um mite in citak uh hi mah taleh, amaute kimkhat in upna thu-ah si uh hi. Pergamum leh Thyatira mah bangin, Sardis in kilangtangin siatna bawl lo-in, thuman langpang lo uh hi mah taleh, upna thu-ah khangto lo uh hi.\nSardis tunga kipulaak thute in Reformation khit, Protestant pawlpi dinmun pulaak hi. Khritian biakna sungah khanlawhna lianpi hong tun khit ciangin upna thu, ngei-na bangin ngaihsutna hangin lawpna, pianthakna bei mang hi. Leitung huzaap leh leitung pilna hong khan ciangin hehpihna tawh hotkhiatna kingahna thu, Khrih tungah kipiakkhiatna cihte hong kiam semsem hi. Pawl sungah upna sangin thutheihna in dinmun hong luah hi. Pawlpi in a nungta tawh kibang hi bek a, a taktakin a a thuzuihna-ah a si hi gige hi.\nSardis pawlpi tung a laikhak in thu-um mi khempeuh tungah laikhak hi. Khristian mi kimkhat in a bei-sa hun a Khrih tungah a cihtaknate uh kisialhpih tawntung uh hi. Ahi zongin amaute in tua bangin nungta nawn lo uh hi. A min bekin Khristian hi-in lungsim takpi leh lawpna tawh Pasian bia nawn lo uh hi.\nKhrih sungah upna bek in hotkhiatna lampi hi, cih thu siksanin, koi bangin Pasian mai-ah mi kicing nai lo ihihlam kilang hiam? Kicinna i cih in bang hi-a, koi bangin kicinna nei ding i hiam? Matt. 5: 44 – 48.\nJesuh in pawlpite a laikhak a nunung pen in Laodicea pawlpi hi. Laodicea in sumbawlna lampi khatah om hi-in a hau mahmah khua khat hi. Tuumul bawlna phualpi khat hi. Bank cihte a kipan khaam koihna mun thupi zong om hi. Mitza kibawlna khua khat hi. Khua-mite hau uh ahih manun kuamah konlawh lo uh hi. AD 60 kimpawl zinlingin Laodicea kisia gawp hi. Laodicea mite in ka kitangsap khempeuh uh nei ung, ci-in Rome kumpi’ huh ding nial uh hi. Khua sungah tui kingah lo ahih manin Hierapolis kici mun panin tui la-tawm uh hi. Hih tuinak ah a tui in sa mahmah hi mah taleh, a naak gamla ahih man, khua sung a tun ciangin lum milmial hi.\nMang. 3: 14 – 17; Hosea 12: 8 sim in. Kibatna bang nei uh hiam? Khrih in pawlpi tungah bang pulaak hiam? Koi bangin khua sung mite nopsakna in Laodicea Khristiante huzaap hiam?\nLaodicea in mawhna lianpi, thuman langpanna, nei lo ahih manin Khrih in mawhsakna thu pulaak lo hi. Amaute in upna sungah lawpna kisam hi. A tui zat a lum milmial mah bangin a upna uh in a si lah hi lo, a nungta lah hi lo-in, laklawh uh hi. Amau le amau mihau-in kingaihsun uh a, ahi zong upna thu-ah a zawng, a hehpihhuai, mittaw ahihlam kiphawk lo uh hi.\nLaodicea in hun beikuan a pawlpi limcing hi. Mang. 16:15 sunga thuhilhna om bangin, hun nunung aa ding kiginkholh ding kitangsapna thu Laodicea tungtawnin hong hilh hi. Leitung beikuan a pawlpi in biakna, gam ki-ukna buai-na lianpi nawkkha ding a, a om ngei nai lo hamsatna thuak ding hi. Ahi zongin hih pawlpi in amah le amah kimuang khat hi-in, ahihna taktak a kitel ding kisam hi. Laodicea pawlpi tungah Khrih vau thuhilhna in hun nunung a pawlpi aa dingin mannei hi.\nJesuh in Laodicea pawlpi a itna pulaak hi. Jesuh in amaute nusia lo ding kamciam hi (Mang. 3: 19). Khrih in Amah le amah zawlhel pa in a lawmngaih nu innah kongkhak kiu (Solomon 5: 2-6) tawh kibangin, kongkhakah dingin kongkhak hong kiu hi (Mang. 3: 20). Kongkhak honin, Amah a lutsak mi khempeuh in Amah tawh nitak an ne khawm ding uh hi. Hih sapna tawh kipelh ding hi lo hi.\nMang. 3: 18 – 22 sim in. Jesuh in Laodicea pawlpi bang hilh hiam? Kham, puankaang, mitza cihte in bang limcing hiam? 1Pet. 1:7; Isa. 61:10; Eph. 1: 17, 18. Laodicea pawlpi i hi, ci-in a gen ei SDA thu-umte aa dingin bang hong hilh hiam?\nNgaihsutbeh Ding: Ellen G. White, “ The Revelation,” 578 – 592 in the Acts of the Apostles.\nPawlpi sagihte tungah thupuakte in pawlpi ciat ii upna thaneemna pulaak hi. Ephesus pawlpi in thuman tawh nungta uh hi taleh a neih masak itna nusia uh hi. Smyrna, Pergamum leh Philadelphia pawlpite zong thuman sungah om uh a, mi tawmno khat in thuman nunghei uh hi. Thyatira pawlpi ahihleh Jesuh tungah citakna nei nawn lo a kikhenthang pawlpi hi. Sardis pawlpi in a lauhuai dinmun tung hi. A tamzaw in thuman lampi panin lampial khin uh hi. Tawmno khat bek in thuman zui uh hi. Laodicea pawlpi ahihleh hoihna pulaak ding nei lo uh hi.\nJesuh in pawlpi khat ciat tungah kamciam pia hi. Upna thuman tawh kigamla uh hi taleh pawlpi khat khit khat in Khrih’ kamciam tam ngah zaw hi. Ephesus tungah kamciam khat bek kipia hi. Tua lo pawlpi dangte in thaneemna khat leh kamciam ngah ciat uh hi. Laodicea in ahihleh kamciam khat bek ngah a, ahi zongin tua kamciam in a lian mahmah kamciam – Jesuh’ tokhom tungah tukhawm theihna ngah ding kamciam hi (Mang. 3: 21).\n1. Upna thaneem ciangin kamciam tam semsem a, mawhna a tam ciangin hehpihna zong khang hi (Rom. 5: 20) cih thu in “pawlpi in paubaanna tawh kidimin, thanem taleh, Pasian in leitungah pawlpi zahin maipha a piak bangmah om lo hi. Pasian in tatsat lo-in pawlpi kem hi. Kha Siangtho vangliatna tawh makaih tawntung hi.” Ellen G. White, 2SM., 396.\n2. Khristian kimkhat in khuapi, sumbawlna khuapi lian cihte ah Khristian nunzia tawh nuntak ding hamsa hi, ci uh hi. Asia gam sung khuapi liante, milim biakna tawh kidim khuapite sungah koi bangin Khristian citak mi hi thei ding i hiam? Jesuh thunget – John 17: 15 -19 siksanin tua bang mite nunzia ding ngaihsun in. Leitungah om hi mah taleng koi bangin leitung mite bangin nungta lo ding i hiam?\n3. Koi bangin SDA thu-um mi khat in Laodicea tung a thuhilhnate nuntakpih ding i hiam?


url: =Thunget hun vs Naseptam ~ Pau Do Lian :: ZOMI DAILY\nposted on 20 May 2016 at 9:31 am UTC+9:30 Lomkholna: Article, Biakna, Paudolian\nTulai khuasak ziate Gam tuamtuam ah i-etciang adiak in gamhangto gamah mikhempeuh nawhtak (rush) ciat in nasepding atamluat man in zoman keikhaleng cih vive hileh kilawm hi. Nikhat sung izawhding a gelkholh(schedule) sang in a hunzui azat(manage) ding haksa zawden keei hi. Mipilte muhna-ah stress atamzaw pen hun ihzat(manage) siamloh man hizaw hi ci hi. Cihnop na ah ihsepnop/zawh nop man asepsang in ihsepzawh zahciang sepding hoihzaw cihi. Tuabang a hunzek siamloh man a ihnak sepluak man in blood pressure, gastric, anxiety leh fatigue cih te piangsak hi.\nThich Nhat Hanh in The Miracle of Mindfulness acih nasung ah, ankuang nasawp leh ankuang sawp hi ing cih nalungsim sung ah phawk in adangdang te nalungsim sung ah ngaihsun ken ci hi. Acih nop na ah na kuangsawp kawm in thudang ngaihsunsun lecin nakuangsawp deihbang in sianglothei hi, nakuangsawp siangkei leh nasawpkik kulding a nadang nasepding kitan’ding hi ci hi man mahmah hi.\nTua ahih man in hoihtak ahunzat theihna ding in gelkholh (plan) kisam hi. Tua hileh bangphat tuamna omhiam cihleh, stress tawmzaw in nasep hoihtak in zothei ding hi.\nBarnabas leh Saul\nSawltakte tangthu 11: 21 Topa in nakpi takin amaute huh ahih manin mi tampi in thu umin Topa lamah akihei uh hi. Barnabas leh Saul tezong mitam pitak in thu ummi hongsuah ciang un thuhilh leh thungen dingtam lua ahihman in buai mah mah hi.\nEl Buli Ansai akici Barcelona Spain ah om in miphatna tampitak ngah khin uh a, an nenuam te khaguk advance a booking kul hi. Nasep tamlua ahih man in a neipa Ferran Adria leh a nasem ten nikhat nai 15 bangsemden uha, gimkisa mahmah uhi. Asai neipan hihbang a ansai minthang kimlai kumnih sungkhakding ci hi. Mipawlkhat bangin pammaih samahmah tuak uhi. Banghang kum nih khaksawm hiam cihleh, anei pan en award khempeuh zongngah khinmah hang aizong in tawlnga hithiat in mailam planning leh puahphatding te gelkul hi ci hi.\nSawltakte tangthu 13: 2 Amaute in an tangin Pasian bia-in a om laitakun Kha Siangtho in amaute kiangah, “Keima na a sem dingin ka sapsa ahih manin kei-a’ dingin Barnabas leh Saul hong piakhia un,” a ci hi. 3 Amaute in zong an tangin, a lu tung uhah a khut uh nga-in thu a ngetsak khit uh ciangin a kuankhia sak uh hi. Barnabas leh Saulte zong a nasepding uh tam mah leh Pasian kiang ah thunget natawh hunla in Pasian in asepding ziate uh hilh hi.\nKumthak 2013 sung ah Pasian kiangah ihnget tampi tak omding in ka um hi. 2012 sang in thupha azah nih/thum a angen zong om ding hihang. Thupha ih nget mahbang in ih nasepzong hongtam zawpah khading ding hi. Keibang full-time in sangkah in on campus nasem kawm, ABCUSA (American Baptist Churches USA) khutnuai ah ordination ka hihlai tak leh Refugee tekiang ah pastor (volunteer) leh FBC Newton ah sexton sepna cihbang kasep kawmkawm in kasin khakthu ahih man in gamsung gampua eimi te hihbang a nasepbuai om khading cih lam etna tawh honghawm sawn ing.\nEi gamsung ahpen keibang na khakbek semka hihman in, Boston ah sangkah ding in katun akipan hunzat dan buai mahmah ing ahangpen nasep tam man hi. Hihbang in nasep tamlua kawmkaal ah Pasian maipha zonding number 1 akoihding hoih sa mahmah ing. Asim mimal tungpan hihbang phutkhak thute a omleh kihawm sawn ni.\nJeffrey Pau Do Lian\nPrevious: Tedim Labu 8th Edition ~ J. Thawmte\nNext: Topa’ Thupha Piak Hezekiah\nMalaysia, Penang sung aom Plastic Factory khat meikanggawp\nMeisan ataisuak teitei Motorcycle khatin numeikhat nawkpai in aha tangnih kitan\nZCD te Sozang ah\nRefugee te Malaysia ah nasep theihna kapiazo kei ding uh hi


url: =Multikulti, “utterly failed” – Angela Merkel ~ Hau Za Cin :: ZOMI DAILY\nMultikulti, “utterly failed” – Angela Merkel ~ Hau Za Cin\nposted on 17 February 2016 at 10:25 am Lomkholna: Article, Hauzacin\nGerman Chancellor, Angela Merkel in, “Pemthakte in German pau a siam sawm ding uh hi (immigrants should learn to speak German),” ci hi. “Germany ah multicultural society bawl sawm pen piangthei vetlo hi (“multikulti” “utterly failed”). Minam tuamtuam lungnuam kithutuak taka ten khop liliai cih pen Germany ah piang thei vetlo hi. Tua ahih manin pemthak peuhmah in German ngeina sungah a lut ding uh a kisam hi…”\nHih Potsdam ah a thugenna pen hun sawtpi politicians te leh mipi lungsim ah pemthak a deihlohna uh a omsa hong puakkham hi ciin kingaihsun hi. German mi za-ah-sawmthum in Germany pen gamdang mite in tuancil khinta uh hi cih upna nei uh hi. Pemthak mihing 16 millions te in hamphatna (social benefits) leh nasep (employment) deihman beka Germany ah hong pem uh hi ciin um uh hi. Mrs. Merkel in amau party Christian Democratic Union (CDU) te mai ah Saturday nitak a thugenna ah, “1960 kum panin i gam ah gamdang mi nasem dingin hong pai uh a, tuni dong tamsuak lai uh hi. I sap laiin i lungsim ah, “‘Ah! sawt om ut kei unteh, a nasep uh a bei ciang ciah kik lel unteh’ i ci a, ahi zongin tuni dong a ciah nawn kei uh hi. Ahi zongin lungnuam taka tengkhawm ding cih i lunggulh piang theilo hi. Tua manin a tengsuak nuamte in German pau leh ngeina a zuih uh kisam hi. A kisin uh kisam hi,” ci hi.\nGerman President Christian Wulff in, “Islam pen Christianity leh Judaism te mah banga German mite biakna khat mah hi,” acih pen mipi ngaihsutna tawh kituak mello hi. Chancellor nu in zong tua siksan in a genkikna ah, “pemthakte in German pau beek a siam sawm ding uh hi,” cih uang gen semsem hi. “Ahi zongin gamdang mite in ‘Germany ah i ten theihna dingin amau pau leh ngeina i zuih teitei kisam hi’ ci-a hong telkhialhloh ding uh zong kisam hi,” ci hi. “Tua banga hong ngaihsut khak uh leh bel gam minsiatna lianpi hi ding hi.” German Chancellor zong pemthak thu (immigrant) kitheihmawhbawl thei nawnlo, a gam sungah zong pemthak hunkhop omta cih kilangsak hi.\nEurope gam tuamtuam ah tu laiteng tua bang buaipihna thu hong om kiukiu hi.\nGermany ah Turkish mi 2.5 millions bang om dingin kituat a, tuate leh Arab pan hong pem te in German ngeina te zuih ding hamsa sa diak uh hi, ciin Horst Seehofer, CSU party makaipa in gen hi. Ama genna lian ah, “Multikulti” is dead” (minam tuamtuam kithutuak takin tengkhawm cih pen a omlo hizaw) a ci hi. Thilo Sarrazin, German Central Bank officer khat in, “pemthak teng laklak ah biakna zui namkhat te zaha hamphatna bek deih leh gamsung buaina a piangsak minam dang omlo hi,” ci hi. A gennop mipi in tel lel hi. Ahi zongin tua a gen manin kumpi in a nasepna pan tawpsak pah hi. Racist.\nTua banga gamdang mi deihlohna leh huatna hong khanna pen a gamsungah nasep neilo, unemployment a khan man hi, ci uh hi. Nekzonna hoih semsem napi nasep ngahlo zong kibehlap veve ahih manin ‘gamdang mite in nasep ding teng hong laksak hi’ cih ngaihsutna lian semsem hi. Tua manin nidanga kampau kilawmlo a kingaihsun minam kikona te kitam zak deuhdeuhta hi.\nBBC News analyst Stephen Evans in a genna ah, “Chancellor Angela Merkel in immigrant thu a gending pen haksa sa mahmah hi, ahi zongin a genloh phamawh hisi,” ci hi. “A diakdiak in “utterly failed” cih pen namdangte zak dinga kampau khauhlua ahih manin a gamsungah ‘skilled labour’ hong paite zong a genkha tawh kibang hi. Ahi zongin a genloh lah hitheilo hi. Gamsung kitelna hong nai semsem ah amah zong a cin kikna ding a kithawi kul hi. Tua manin thugen dan a kilawm, a hoih, mipi deihdan a gelsiam kisam hi. A gennop penpen bel, “Germany in pemthak kisam hi. A diakdiak in skilled labour kisam hi. Ahi zongin Germany ah tengsuak taktak ding acih uh leh amau zong German pau leh ngeina a zuih ngap uh kisam hi,” a ci nuam ahi hi.\nPrevious: US gamsung khualzinna pawlkhat – 46\nNext: Zomite kiciaptehna Vaphual tangthu ~ Paul Thangpi\nGermany gamah Meileng ki phukha, mi 10 si adang tampi liam\nTedim veeng thak ~ Dr. Dongno